Mahkamah rayuan Singapura bebaskan 2 lelaki termasuk Rakyat Malaysia atas tuduhan Dadah: Laporan

SINGAPURA, 28 Mei – Dua lelaki yang sebelum ini didapati bersalah kerana mengedar dadah, termasuk seorang rakyat Malaysia, dibebaskan oleh Mahkamah Rayuan Singapura pada Jumaat (27 Mei), lapor media tempatan.

Akhbar The Straits Times melaporkan, panel tiga hakim yang diketuai Ketua Hakim Sundaresh Menon, membenarkan rayuan warga Singapura, Raj Kumar Aiyachami, 40, atas sabitan bersalah dan hukuman mati yang dikenakan terhadapnya.

Laporan itu turut menyatakan, mahkamah turut membebaskan warga Malaysia, Ramadass Punnusamy,41, atas sabitan bersalah dan hukuman penjara seumur hidup serta 15 sebatan.

Memetik peguam Ramadass, Eugene Thuraisingam, laporan itu menyatakan, pas sementara untuk Ramadass berkemungkinan sedang diaturkan oleh Pihak Berkuasa Imigresen kerana pas masuknya ke negara itu sudah pun luput.


Hanya sebahagian kenderaan NGO dibenar masuk ke Taman Sri Muda – Polis

SHAH ALAM, 21 Dis – Hanya sebahagian kenderaan pertubuhan bukan kerajaan (NGO) dibenarkan keluar dan masuk ke kawasan bencana banjir di Taman Sri Muda, Seksyen 25 di sini manakala kenderaan orang awam tidak dibenarkan kecuali dengan kebenaran.

Ketua Polis Daerah Shah Alam ACP Baharudin Mat Taib menyatakan sedemikian susulan tular di media sosial berhubung seorang individu yang mendakwa dihalang untuk menyampaikan sumbangan makanan kepada mangsa banjir di Taman Sri Muda.

“Tindakan mengawal kenderaan awam masuk ke lokasi banjir adalah bertujuan mengelak kesesakan dan memberi laluan kepada lori yang keluar masuk membawa mangsa ke pusat pemindahan sementara,” katanya dalam kenyataan di sini hari ini.

Baharudin menjelaskan kesesakan di lokasi dikhuatiri akan menambahkan lagi kemudaratan dan menyukarkan proses menyelamatkan nyawa mangsa, selain mengelak kejadian lebih buruk berlaku memandangkan paras air sungai meningkat pada ketika itu.

Katanya semasa kejadian, Polis Diraja Malaysia (PDRM) bersama agensi seperti Jabatan Pertahanan Awam Malaysia (JPAM), Jabatan Bomba dan Penyelamat (JBPM) dan Angkatan Tentera Malaysia (ATM) sedang bertungkus lumus menyelamatkan dan mengeluarkan mangsa banjir daripada kawasan berkenaan yang sedang ditenggelami air.

“Keprihatinan semua NGO dan orang awam amatlah dihargai dalam usaha membantu mangsa banjir, bagaimanapun suka diingatkan agar semua pihak tetap mematuhi arahan pihak berkuasa supaya dapat memudahkan proses menyelamatkan mangsa dilaksanakan,” katanya.


COVID: KKM bakal wujudkan pusat panggilan, tambah baik pemantauan CAC

KUALA LUMPUR 9 Jun – Kementerian Kesihatan kini dalam proses mewujudkan Pusat Panggilan untuk menambah baik proses pemantauan Pusat Penilaian COVID-19 (CAC), kata Ketua Pengarah Kesihatan Tan Sri Dr Noor Hisham Abdullah.

Beliau berkata pusat panggilan itu akan menerima panggilan daripada pesakit bergejala untuk disalurkan ke CAC berkaitan, menerima panggilan berkaitan pertanyaan umum berkaitan pemantauan di rumah (HSO) dan menyalurkan panggilan kecemasan ke MERS 999.

“Sebagai permulaan, ia akan dilaksana di Selangor, Kuala Lumpur dan Putrajaya yang mempunyai beban kes tinggi. Selain itu, KKM akan menambah talian telefon di 33 CAC di tiga negeri tersebut bagi mengurangkan kesesakan talian telefon,” menurutnya dalam kenyataan hari ini.

Dr Noor Hisham berkata ini berikutan peningkatan jumlah kes COVID-19 yang mendadak sejak April lalu menyebabkan beban tugas anggota di CAC bertambah.

Katanya peningkatan beban kerja dalam tempoh singkat menyebabkan kekangan talian telefon bagi menerima panggilan daripada pesakit serta petugas untuk membuat dan menerima panggilan seterusnya menyebabkan panggilan ke CAC tidak berjawab.

Dr Noor Hisham berkata situasi itu menyebabkan kegelisahan pesakit yang sedang menjalani pemantauan di rumah mengenai status kesihatan semasa khususnya apabila mereka melaporkan gejala baharu atau kemerosotan gejala dalam sistem MySejahtera tetapi masih belum diambil tindakan oleh CAC.

Beliau memaklumkan jumlah kedatangan pesakit ke CAC mencatat peningkatan sebanyak 150 peratus daripada 4,000 ke 10,000 kes sehari pada 5 Jun manakala jumlah kes aktif dalam pemantauan CAC juga meningkat 108 peratus daripada 5,300 ke 11,000 sehari.

“Selain itu, terdapat peningkatan jumlah kes yang memerlukan rujukan ke hospital bagi tempoh 23 Mei hingga 5 Jun 2021 iaitu daripada sembilan kes kepada 35 kes,” katanya.

Dr Noor Hisham berkata pada masa ini, sebanyak 198 CAC dengan pasukan terdiri daripada Pakar Perubatan Keluarga, Pakar Perubatan Kesihatan Awam, Pegawai Perubatan, Penolong Pegawai Perubatan, Jururawat, dan Penolong Pegawai Kesihatan Persekitaran (PPKP) beroperasi di seluruh negara berbanding 148 pada Januari lalu.

CAC berfungsi sebagai pusat sehenti untuk penilaian individu yang disahkan positif sebelum ditentukan sama ada sesuai untuk menjalani isolasi dan pemantauan kendiri di rumah atau memerlukan kemasukan ke Pusat Kuarantin dan Rawatan COVID-19 Berisiko Rendah (PKRC) atau hospital.


Hanya kerja pembinaan kritikal dibenar sepanjang sekatan pergerakan penuh- Fadillah

KUALA LUMPUR 31 Mei – Semua kerja pembinaan di seluruh negara harus dihentikan sepanjang tempoh Sekatan Pergerakan Penuh kecuali yang disenaraikan dalam perkhidmatan kritikal, kata Menteri Kanan Kerja Raya Datuk Seri Fadillah Yusof.

Fadillah menerusi kenyataan semalam memaklumkan penyelenggaraan dan pembaikan kritikal adalah kerja yang boleh mendatangkan bahaya atau kemudaratan kepada pekerja, orang awam atau persekitaran sekiranya tidak diteruskan.

Beliau berkata ia meliputi penyelenggaraan dan pembaikan cerun, jalan raya, jambatan, kawalan pengurusan trafik dan lampu isyarat selain pemeriksaan berkala dan pembaikan lif, travelator, eskalator dan peralatan mekanikal serta elektrikal kritikal yang lain.

Katanya ia turut melibatkan pembaikan, penyelenggaraan dan naik taraf fasiliti di premis perkhidmatan kritikal serta kerja-kerja penyelenggaraan, pembersihan dan pengeringan air bertakung, penyemburan racun serangga di tapak bina bagi mengelakkan pembiakan nyamuk Aedes dan haiwan perosak lain.

Fadillah berkata pembaikan dan penyelenggaraan landasan kereta api serta projek rel, pembaikan kediaman perseorangan dan pembinaan jambatan Bailey di lokasi jambatan roboh turut tersenarai dalam pembinaan kritikal.

Katanya kerja-kerja pembinaan melibatkan infrastruktur awam utama dan kritikal pula meliputi terowong, cerun, jambatan dan jejambat serta lebuh raya yang disahkan mencapai kemajuan fizikal 80 peratus dan ke atas.

Infrastruktur awam lain termasuk Transit Aliran Massa (MRT), Transit Aliran Ringan (LRT), Laluan Rel Pantai Timur (ECRL), komuter, landasan tunggal/berkembar dan projek rel, infrastruktur berkaitan elektrik, telekomunikasi, empangan, saliran serta pembentungan, minyak dan gas.

Fadillah berkata kerja-kerja hospital yang disahkan mencapai kemajuan fizikal 80 peratus dan ke atas serta pembinaan bangunan yang mempunyai penginapan pekerja lengkap di tapak bina turut tersenarai.

“Kesemua kontraktor yang terlibat dengan projek-projek yang tersenarai perlu mendapatkan kelulusan baharu menerusi CIMS (Sistem Pengurusan Maklumat Setempat) CIDB (Lembaga Pembangunan Industri Pembinaan Malaysia) di laman sesawang cims.cidb.gov.my untuk tempoh PKP (Perintah Kawalan Pergerakan) bermula 1 Jun 2021.

“Bagi syarikat perunding dan pembekal, permohonan kebenaran beroperasi perlu dibuat melalui kontraktor utama yang bertanggungjawab memasukkan maklumat semua syarikat perunding dan pembekal perkhidmatan yang berkaitan dengan projek berkenaan ke dalam sistem,” katanya.

Fadillah berkata semua kelulusan sebelum ini tidak boleh diguna pakai dalam tempoh Sekatan Pergerakan Penuh dan surat kebenaran yang dijana melalui sistem tersebut perlu dipamerkan di premis tapak binaan serta boleh digunakan sebagai kelulusan untuk pergerakan oleh pihak yang terlibat dengan projek itu.

Beliau juga berkata waktu beroperasi dan kehadiran pekerja yang dibenarkan adalah seperti biasa namun kapasiti pekerja dihadkan kepada 60 peratus sahaja.

Menurut Fadillah, antara langkah yang dikenakan bagi mengawal pergerakan pekerja pembinaan ialah semua pekerja di tapak pembinaan wajib menjalani ujian pengesanan COVID-19 sebelum memulakan kerja serta tidak dibenarkan berpindah dari satu tapak pembinaan ke lokasi lain.

“KKR (Kementerian Kerja Raya) menggesa semua penggiat industri pembinaan untuk mematuhi SOP (prosedur operasi standard) terkini bagi mengawal penularan COVID-19,” katanya sambil menambah perincian syarat dan jenis kerja yang dibenarkan dinyatakan dengan jelas dalam SOP Sektor Pembinaan yang boleh dimuat turun di laman sesawang www.cidb.gov.my.


Mak Jah jadi saksi kemajuan Pengkalan Balak sejak 25 tahun lalu

TANJUNG BIDARA 11 Jun – Seorang peniaga warung makan di pantai peranginan Pengkalan Balak, di sini bersyukur dengan peningkatan pelancong yang disaksikannya sejak 25 tahun lalu.

Daripada pantai yang bilangan pengunjungnya boleh dikira dengan jari hinggalah pantai yang dipenuhi dengan ribuan pelancong, terutama pada hujung minggu, Khatijah tidak pernah letih untuk melayan pelanggan.

Jika sebelum ini pantai berkenaan hanya dikunjungi pelancong yang menginap di kira-kira 10 chalet selama satu atau dua malam, kini pantai itu dibanjiri pelancong yang bebas memilih untuk menginap di lebih 100 chalet selama lebih dua malam.

Khatijah yang lebih dikenali dengan panggilan Mak Jah berkata, 25 tahun lalu dia hanya berniaga dengan menyediakan warung papan yang dipenuhi bangku kayu panjang, kini segala-galanya sudah jauh berubah.

“Pantai ini mula maju sekitar hujung 1990-an apabila semakin ramai penduduk tempatan dan orang yang ada duit dari Kuala Lumpur membina chalet.

“Alhamdulillah, dari setahun ke setahun, orang semakin ramai datang untuk berkelah dan menginap di chalet, menjadikan warung saya tidak putus dengan pelanggan,” katanya ketika ditemui di warungnya di pantai berkenaan hari ini.

Mak Jah berkata, dia dan suami, Zainal Ali, 63, mengambil keputusan membina warung baharu yang lebih kukuh hinggakan mereka tidak menang tangan menerima kunjungan pelancong.

“Pelanggan gembira menikmati juadah di tepi pantai sambil menikmati pemandangan indah ketika matahari terbenam dan begitu juga dengan pengunjung yang hadir semata-mata untuk mandi manda bersama anggota keluarga,” katanya.

Sementara itu, pelanggan Kamariah Mat Dali, 47, dari Segamat, Johor berkata dia dan tiga anggota keluarga pernah menginap di chalet dan menikmati makanan serta minuman di warung Mak Jah empat tahun lalu.

“Waktu itu warung ini hanya diperbuat daripada papan dan apabila sekali lagi hadir di sini hari ini, saya terkejut melihat perubahan warung diperbuat daripada tiang konkrit dan lantai simen,” katanya.

Dia berkata, selain menikmati juadah dengan selesa di warung itu, dia juga terhibur menyaksikan aksi orang ramai mandi-manda dan pemandangan indah pada waktu senja.


Isu penyeludupan produk tembakau, produk beralkohol antara tumpuan Dewan Rakyat

KUALA LUMPUR, 22 Feb – Isu mengenai penyeludupan produk tembakau dan rokok serta produk beralkohol antara yang dibangkitkan pada persidangan Dewan Rakyat, di sini hari ini.

Berdasarkan Aturan Urusan Mesyuarat, soalan berkenaan akan ditanya oleh Datuk Wan Saifulruddin Wan Jan (PN-Tasek Gelugor) pada sesi Pertanyaan Bagi Jawab Lisan yang antara lain meminta anggaran kerugian hasil duti eksais, cukai jualan dan duti import akibat penyeludupan itu.

Sementara itu, Fong Kui Lun (PH-Bukit Bintang) meminta Menteri Pembangunan Wanita, Keluarga dan Masyarakat menyatakan tindakan tegas berhubung kes penderaan kanak-kanak yang semakin serius di pusat jagaan kanak-kanak seluruh negara.

Datuk Seri Tuan Ibrahim Tuan Man (PN-Kubang Kerian) pula meminta Menteri Pertanian dan Keterjaminan Makanan menyatakan status terkini program SMART Sawah Berskala Besar (SMART SBB) yang dilaksanakan sebelum ini.

Turut bertanyakan soalan ialah Lim Guan Eng (PH-Bagan) yang meminta Menteri Kewangan menyatakan sebab utama pengukuhan nilai mata wang ringgit selepas Kerajaan Perpaduan ditubuhkan dengan mata wang asing seperti Dollar US, Singapura dan Rupiah Indonesia serta kesan ke atas ekonomi dan inflasi negara.


Daki Gunung Melaka, Bukit Batu Lebah perlu guna khidmat MGP

AYER KEROH 10 Ogos – Aktiviti tanah tinggi di dua lokasi popular negeri ini iaitu Gunung Melaka dan Bukit Batu Lebah di Asahan, perlu menggunakan khidmat Malim Gunung Perhutanan (MGP).

Ketua Pengarah Perhutanan Semenanjung Malaysia Datuk Indera Mohd Ridza Awang berkata, penguatkuasaan berhubung penggunakan khidmat MGP akan dilaksanakan selepas pihaknya mendapat nasihat dan persetujuan daripada Majlis Mesyuarat Kerajaan Negeri (MMKN).

“Kami minta pengarah perhutanan negeri mendapatkan kebenaran dan persetujuan daripada kerajaan negeri terlebih dulu kerana ianya melibatkan Hutan Simpan Kekal (HSK),” katanya.

Hadir sama, Setiausaha Bahagian Perancangan Strategik dan Antarabangsa Kementerian Tenaga dan Sumber Asli (KeTSA) Khairulnizam Hashim, Pengarah Perhutanan Negeri Melaka Khirun Nizam Abdul Rahim serta Pengarah Jabatan Bomba dan Penyelamat Malaysia Negeri Melaka Abu Bakar Katain.


Arab Saudi benarkan pemegang visa pelancong tunai umrah

RIYADH, 14 Ogos – Arab Saudi pada Sabtu mengumumkan pihaknya membenarkan semua pelawat termasuk pemegang visa pelancong untuk menunaikan umrah, lapor Xinhua memetik Agensi Berita Arab Saudi.

Menurut Kementerian Haji dan Umrah, keputusan itu berkuat kuasa untuk musim umrah bermula 30 Julai bertujuan memberi jemaah pengalaman ibadah dan menikmati kebudayaan setempat.

Pemegang visa untuk melawat ahli keluarga dan lain-lain juga boleh menunaikan umrah dengan membuat janji temu melalui aplikasi Eatmarna atau menghantar permohonan ke Unified National Visa Platform.

Keputusan itu dibuat susulan pengumuman Arab Saudi pada awal bulan ini untuk memperkenalkan semula program visa semasa ketibaan selepas digantung selama kira-kira dua tahun akibat pandemik COVID-19.

Arab Saudi pernah mengeluarkan visa haji dan umrah untuk jemaah haji, tetapi hanya membenarkan jemaah berada antara di kota Mekah dan Madinah bagi melaksanakan ibadah itu. – BERNAMA


MUFC tak gentar penyokong Harimau Selatan

KEHADIRAN penyokong Johor Darul Ta’zim (JDT) di Stadium Sultan Ibrahim dalam aksi JDT menentang Kelab Bolasepak Melaka United (MUFC) malam esok diyakini akan mengembalikan kemeriahan Liga Super 2021.

Pengurus pasukan MUFC, Muhammad Akram Abdullah berkata, walaupun terpaksa beraksi di hadapan 2,000 penyokong skuad Harimau Selatan itu, namun beliau tidak melihatnya satu kelemahan kepada pasukannya.

Sebaliknya, beliau percaya ‘riuh rendah’ sorakan itu akan lebih memberikan semangat kepada pemain untuk membuktikan sesuatu dan memberikan kejutan dalam perlawanan itu.

“Kita semua amat merindukan sorakan penyokong di stadium, walaupun sorakan itu hanya datang daripada penyokong JDT sahaja, namun saya tidak nampak ia memberikan kelemahan kepada kita.

“Bahkan, saya lebih percaya kemeriahan sorakan itu dapat memberikan semangat kepada kedua-dua pasukan untuk memberikan aksi terbaik kepada peminat bola sepak tempatan,” katanya ketika ditemui di sesi latihan MUFC di Stadium Hang Tuah, petang semalam.

Terdahulu, pentadbir Liga Malaysia, Malaysian Football League (MFL) memaklumkan aksi JDT-MUFC pada 2 April dan Kuala Lumpur City FC bertemu Sabah FC pada 3 April menjadi perintis bagi kemasukan penonton musim ini selepas lebih setahun liga tidak dimeriahkan kehadiran peminat bola sepak.

Ia selepas kerajaan memberikan lampu hijau untuk membenarkan kehadiran penyokong mengikut had 10 peratus daripada kapasiti stadium atau 2,000 penonton di kawasan Perintah Kawalan Pergerakan (PKP) Bersyarat dan 25 peratus atau 8,000 orang di kawasan PKP Pemulihan.

Mengulas lanjut, Muhammad Akram percaya Persatuan Bolasepak Melaka (MUSA) juga sudah bersedia untuk menyambut kehadiran penyokong skuad Hang Tuah dalam aksi di laman sendiri sejurus diberi kebenaran kelak.

Katanya, segala persiapan itu sedang rancak dijalankan ketika ini bagi memastikan penyokong MUFC diberikan keselesaan dan pada masa sama mematuhi prosedur operasi standard (SOP) ditetapkan.


Harga runcit RON97, RON95 dan diesel kekal

KUALA LUMPUR, 4 Mei – Harga runcit petrol RON97, RON95 dan diesel kekal bagi tempoh seminggu bermula esok hingga 11 Mei.

Kementerian Kewangan (MOF) dalam kenyataan hari ini memaklumkan harga runcit petrol RON97 dan RON95 masing-masing kekal pada RM3.94 dan RM2.05 seliter, manakala diesel pada RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang ditetapkan,” menurut kenyataan itu.

MOF turut memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – BERNAMA


Mangsa banjir di Johor meningkat kepada 1,703 orang, tiga lagi PPS dibuka

JOHOR BAHRU, 24 Januari – Jumlah mangsa banjir di Johor terus meningkat kepada 1,703 orang setakat 8 malam ini berbanding 1,093 orang yang direkodkan pada 4 petang tadi.

Jawatankuasa Pengurusan Bencana Negeri (PPBN) berkata tiga lagi pusat pemindahan sementara (PPS) dibuka menjadikan kesemuanya 16 PPS di Daerah Kota Tinggi, Kluang dan Segamat.

Bagi Daerah Kluang pula, seramai 300 orang daripada 84 keluarga dipindahkan ke enam PPS sementara 174 penduduk daripada 40 keluarga di Daerah Kota Tinggi dipindahkan ke dua PPS,” kata jawatankuasa itu dalam satu kenyataan, petang ini.

Selain tiga jalan di Kota Tinggi, Jalan Senai-Gemas (FT001) dan Jalan Jabi-Bukit Tempurung, kedua-duanya di Segamat, turut ditutup untuk semua kenderaan, menurut jawatankuasa itu.

Sementara itu, data Jabatan Pengairan dan Saliran menunjukkan empat sungai di Johor melepasi paras bahaya dengan trend menaik iaitu Sungai Muar (muara Sungai Gemas) berada di paras 19.06 meter (m), Sungai Lenik (Ladang Chaah) di paras 6.66m, Sungai Segamat (Segamat Kecil) di paras 38.06m dan Sungai Kahang (Kampung Contoh) di paras 14.7 m.


Lima mangsa sindiket kerja di Kemboja berjaya dibawa pulang

KUALA LUMPUR, 20 September – Lima lagi rakyat Malaysia yang menjadi mangsa sindiket penipuan tawaran pekerjaan di Kemboja, berjaya diselamatkan dan pulang ke tanah air hari ini.

Kementerian Luar dalam kenyataan malam ini memaklumkan, kelima-lima individu berkenaan tiba di Lapangan Terbang Antarabangsa Kuala Lumpur (KLIA) melalui penerbangan MH755 pada 2 petang tadi.

Perkembangan itu menjadikan bilangan kes mangsa sindiket penipuan tawaran pekerjaan di Kemboja yang berjaya diselamatkan sehingga hari ini adalah seramai 143 orang, daripada 158 kes yang dilaporkan.

“Daripada bilangan mangsa yang diselamatkan, 29 masih berada dalam depoh tahanan imigresen di Kemboja manakala selebihnya telah pulang ke tanah air.

“Kedutaan Besar Malaysia di Phnom Penh terus giat menjalankan usaha untuk menjejaki rakyat Malaysia, yang dilaporkan menjadi mangsa sindiket penipuan ini di Kemboja,” menurut kenyataan itu.

Selain Kemboja, Kementerian Luar Negeri melalui Kedutaan-Kedutaan Besar Malaysia yang lain sedang mempergiatkan usaha untuk menyelamatkan rakyat negara ini yang menjadi mangsa sindiket di Laos, Myanmar dan Thailand.

Berdasarkan rekod, seramai 16 orang rakyat Malaysia di Thailand, 27 di Laos dan lima di Myanmar, yang menjadi mangsa sindiket berjaya diselamatkan.

Sementara itu, bilangan yang sedang dijejaki pula adalah seramai 12 orang di Thailand, 28 di Laos dan 54 orang di Myanmar.

“Kedutaan-Kedutaan Besar Malaysia di negara terbabit, akan terus melipatgandakan usaha dan bekerjasama dengan pihak berkuasa negara-negara itu, dalam usaha mengesan dan menyelamatkan mangsa-mangsa sindiket berkenaan,” menurut kenyataan itu.


Polis Melaka mohon kerjasama kesan wanita OKU

AYER KEROH 6 Mei – Ibu Pejabat Polis Kontinjen Melaka meminta bantuan orang ramai bagi mengesan lokasi seorang wanita yang dilaporkan hilang.

Menurut satu kenyataan dikeluarkan Polis Melaka, wanita berkenaan Chia Soon Peng, 46, disedari hilang daripada kediamannya di Taman Bunga Raya, Bukit Beruang, oleh suaminya pada jam 2 petang, 29 April lalu.

Wanita berkenaan yang mengalami masalah mental adalah pemegang kad orang kurang upaya (OKU) dengan ciri fizikal rambut hitam paras bahu, kulit cerah, badan kurus dan ketinggian anggaran 170 sentimeter.

“Kali terakhir wanita berkenaan dilihat memakai baju ‘t’ dan seluar pendek. Sejurus menyedari kehilangannya wanita itu suami Soon Peng menghubungi namun panggilan tidak berjawab.


Agong, permaisuri zahir rasa bangga kejayaan Chin Ann

KUALA LUMPUR 4 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada legenda bola sepak kebangsaan, Datuk Soh Chin Ann yang dinobatkan sebagai pemain paling banyak mewakili skuad kebangsaan dalam perlawanan antarabangsa.

Raja Permaisuri Agong Tunku Hajah Azizah Aminah Maimunah Iskandariah turut menzahirkan ucapan yang sama, terhadap bekas pertahanan skuad kebangsaan itu yang disenaraikan dalam ‘FIFA Century Club’ sebagai pemilik ‘caps’ antarabangsa terbanyak FIFA dengan 195 ‘caps’.

Istana Negara menerusi laman Facebook rasmi hari ini memaklumkan, Seri Paduka berdua turut menzahirkan rasa sukacita dan bangga di atas kejayaan beliau menduduki tempat pertama, sekali gus melakarkan sejarah serta mengharumkan nama Malaysia di persada dunia.

“Seri Paduka berdua juga menyifatkan pencapaian Chin Ann ini sebagai kejayaan yang amat bermakna kepada Malaysia. Tahniah dan syabas,” menurut hantaran itu.

Chin Ann yang mewakili pasukan kebangsaan dari 1969 hingga 1984, merupakan antara empat legenda kebangsaan termasuk Zainal Abidin Hassan, mendiang Datuk M Chandran dan Datuk Santokh Singh, yang disenaraikan FIFA dalam kemas kini terbaharu pada 3 Ogos lalu.

Jumlah penampilan Chin Ann mengatasi rekod Ahmed Hassan dari Mesir yang mengumpul 184 penampilan, Bader Al Mutawa dari Kuwait (181) dan Ahmed Mubarak dari Oman (180).

Antara legenda bola sepak antarabangsa dalam senarai 10 terbaik ialah Sergio Ramos dari Sepanyol (180, tempat kelima), Cristiano Ronaldo dari Portugal (179, keenam) dan Gianluigi Buffon dari Itali (176, kesembilan).

Hantaran tersebut turut memaklumkan antara legenda bola sepak tanah air yang turut tersenarai ialah Datuk Abdul Shukor Salleh (163), Allahyarham Datuk Mokhtar Dahari (138) dan mendiang Datuk R. Arumugam (131).


Ekonomi negara bertambah baik pada 2021 sejajar pemulihan ekonomi dunia

KUALA LUMPUR 1 Mac.- Kerajaan menjangkakan kedudukan ekonomi Malaysia akan bertambah baik pada tahun ini, sejajar dengan pemulihan aktiviti ekonomi dan perdagangan dunia, kata Perdana Menteri Tan Sri Muhyiddin Yassin

Memetik laporan World Economic Outlook, beliau berkata Keluaran Dalam Negara Kasar (KDNK) dunia pada tahun 2021 diunjur kembali pulih pada kadar 5.5 peratus manakala perdagangan dunia turut diunjur kembali berkembang pada kadar 8.1 peratus.

“Badan-badan antarabangsa seperti Tabung Kewangan Antarabangsa dan Bank Dunia pada bulan Januari 2021 mengunjurkan ekonomi negara kita akan berkembang pada kadar 7.0 peratus dan 6.7 peratus,” katanya pada Majlis Amanat Perdana Setahun Malaysia Prihatin, hari ini.


Malaysia cadang wujud perjanjian perkhidmatan udara baharu dengan Uruguay – Wee

Wee berkata perkara itu dibangkitkan semasa kunjungan hormatnya ke atas Falero pada hari terakhir Perhimpunan XXIV Suruhanjaya Penerbangan Awam Amerika Latin (LACAC) ke-24, semalam.

“Ia bertujuan memperkemas pemulihan industri penerbangan kita terutama menjelang pembukaan semula sempadan mulai 1 April (ini) dan seterusnya. TYT Falero bersetuju agar Pihak Berkuasa Penerbangan Awam Malaysia (CAAM) segera memulakan perbincangan mengenai perkara ini dengan rakan sejawat mereka di sini,” katanya menerusi hantaran di Facebook hari ini.

Beliau berkata Uruguay juga bersetuju mengadakan perbincangan lanjut dengan Malaysia untuk bekerjasama dalam penggunaan minyak sawit sebagai Bahan Api Penerbangan Lestari (SAF) mengikut Skim Pengurangan dan Mengimbangi Karbon bagi Penerbangan Antarabangsa (CORSIA).

Wee berkata pada pertemuan itu juga, Uruguay turut menyatakan keinginan untuk mengetahui lebih lanjut tentang pembangunan dan pengurusan pelabuhan yang cekap dan berkesan oleh Malaysia.

“Saya juga mengucapkan terima kasih kepada TYT Falero atas sokongan Uruguay kepada Malaysia yang berjaya dipilih semula ke Majlis Pertubuhan Maritim Antarabangsa (IMO) Disember lepas.

“Pusat Kecemerlangan Rel Kebangsaan (NRCOE) Malaysia akan menawarkan kepakaran dan kerjasama untuk melatih warga Uruguay dalam membina infrastruktur rel mereka untuk kereta api elektrik,” katanya.

Pada pertemuan itu, Wee turut mengucapkan tahniah kepada Falero atas kejayaan menganjurkan perhimpunan LACAC ke-24 serta pelantikan Pengarah Penerbangan Awam dan Infrastruktur Aeronautik Uruguay Brig Jen Gaetano Battagliese sebagai Presiden LACAC yang akan datang.

LACAC ditubuhkan pada 1973 dan dianggotai 27 negara antaranya Argentina, Brazil, Costa Rica, Cuba, Guatemala, Panama, Jamaica, Mexico serta Venezuela. – BERNAMA


In the shadow of Magellan

THERE is a growing interest in Enrique de Malacca (the name from Portuguese sources) generally described as a Southeast Asian in Magellan’s voyage around the world. Enrique “played a significant role in the expedition and deserved to be recognized by the people of the region from which he came from.” These words came from a Filipino historian whom I am collaborating in recent years.

My interest in Enrique, precisely the persona of Harun Aminurrashid’s Panglima Awang came about some years ago when I was asked to speak on the history and trajectory of the Malay archipelago. The overriding theme and the mood celebrated in such countries as the Philippines, Spain and Portugal was on Ferdinand Magellan – dubbed as he first person to circumnavigate the globe.

My search through the narrative found the story of Magellan, not of Enrique, and certainly not Panglima Awang, the latter as we know is an invention of Harun in his 1958 historical novel titled Panglima Awang. The name was mentioned in the fourth prime minister’s speech

In officiating Malaysia’s First International Maritime Conference in Pulau Langkawi on December of 1997. Tun Dr. Mahathir Mohamed lamented that Malaysia has lost the maritime challenge. “We were once renowned seafarers, as portrayed by men like Panglima Awang or Henry the Black who along with Magellan circumnavigated the globe, unfortunately we have somehow lost this trait,” he argued. He attributed this to the long years under colonial rule that “have perhaps made us landlubbers with a distinct dislike for being away from home for any length of time.”

Next year, the world is celebrating the 500th anniversary of Magellan’s expedition. Our Tanah Air neighbour the Philippines has initiated the Filipinas Quicentenario (1521-2021), under the auspices of the Philippine Quincentenario Center to commemorate the 500th year of Magellan’s first circumnavigation of the world, and observing the 500th birthday of the nation in 2021.

Magellan arrived in the Philippines in 1521. His death in the hands of Datu Lapu-Lapu in Mactan in that year is taken to be the first Malay resisting the intrusion of the Europeans into the Archipelago. The Philippines is revisiting 1521 as the birth of the nation.

Meanwhile what is the story of who went around the world – Magellan or Elcano? This is the eternal struggle between Spaniards and Portuguese 500 years after the first circumnavigation of the Earth. Certainly history is not taught the same in Spain and in Portugal.

And what of Enrique, the man from the Malay Archipelago who was on board the Trinidad, the ship commanded by Magellan, who, together with four other ships set sailed from Spain in August of 1519? The fleet sailed to Brazil, and then headed south hugging the coast through the strait named after him, and called the region Tierra del Fuego (Land of Fire).

Some Filipino historians like Dr. Fernando Santiago, Jr., the director of the Southeast Asia Research Centre and Hub at de La Salle University in Manila is viewed Enrique as the first Southeast Asian to navigate the world, replacing the vanquished Portuguese (and a naturalized Spaniard). Santiago articulated that Enrique had appeared in the historical record under different names depending on the source or the language of the source: Enrique, Henrique, Heinrich, Henry, and even Henry the Black. His real name is lost to history.

In Malaysia, we know of Enrique de Malacca as Panglima Awang, the name given by Harun. Harun based his story on the persona of Enrique de Malacca, captured by Ferdinand Magellan in Malacca in 1511, and described as serving as interpreter and navigator for the expedition. Some sources stated that Enrique (who was Baptized in Spain)@Panglima Awang originated from Sumatra, others pointed out to Maluku.

“Enrique, Magellan’s elusive slave” – the title carried by the Philippine Daily Inquirer of 4 November 2020. Writer Ambeth R. Ocampo raised the issue of the perspective of historians – that the story of Magellan is represented in different ways by different countries. He remarked that Enrique “is a mere footnote in the circumnavigation, his true origins yet to be ascertained.”

Recently there are commemorations in Chile of the Magellan expedition/circumnavigation anniversary. This made the editor of the Latin American Desk from The Associated Press in Mexico City, to look for some queries, surveying the various perspectives on Magellan. Accordingly he had asked me what Panglima Awang represents, what can we learn from his story and how do we connect the different historical perspectives to contemporary life?

Panglima Awang was recent knowledge in Malaysia, and now slowly emerging from behind the shadow of Magellan (Magalhaes). And over the last decade, he (Panglima Awang) penetrated into the national consciousness as a national hero – the first man and a Malay to circumnavigate the world (never mind the polemics and of Elcano). Panglima Awang was associated with Malay maritime knowledge and technology, creating a new narrative for  Malay maritime history.

Panglima Awang is a symbol of early Malay-European encounters. But the world may not celebrate the man. They celebrate Magellan, perhaps Elcano too. Next year is the anniversary of the circumnavigation. It would be an opportunity  for Panglima Awang to be significantly present in the Magellan narrative. As Ocampo had suggested, Enrique is an Asian representation of the Magellan story. Panglima Awang is relevant to us in Malaysia, Indonesia and the Philippines, Brunei and Singapore too. Does Malaysia not want to be part of that representation in 2021?

*Prof. Dato’ Dr. Ahmad Murad Merican is Professor of Social and Intellectual History with the International Institute of Islamic Thought and Civilization, International Islamic University (ISTAC-IIUM). He is a Senior Fellow with the Southeast Asia Research Centre and Hub at De La Salle University, Manila, the Philippines.


Batik Air dijadual mendarat di Melaka pada 12 September

KOTA LAKSAMANA 3 September – Lapangan Terbang Antarabangsa Melaka (LTAM) dijangka menerima penerbangan pertama selepas tempoh lebih dua tahun pada 12 September ini.

Exco Pelancongan Warisan dan Kebudayaan negeri Datuk Muhammad Jailani Khamis berkata, penerbangan tiga hala membabitkan Pekanbaru (Indonesia)-Melaka-Pulau Pinang itu dijangka akan membawa rombongan Wali Kota Pekanbaru seramai 140 orang yang akan masuk ke Melaka.

“Kita berharap jadual baharu ini tidak akan tertangguh lagi kerana misi Kerajaan Negeri adalah untuk merancakkan kembali sektor pelancongan khususnya menarik kehadiran pelancong antarabangsa,” katanya.

Hadir sama, Pengerusi Penyelaras Japerun Kota Laksamana Datuk Abidullah Salleh dan Penolong Pengarah Jabatan Penerangan Negeri Melaka Azman Musa dan Pegawai Penerangan Daerah Melaka Tengah Nooradha Hashim.

Muhammad Jailani berkata, selain penerbangan tiga hala itu, Kerajaan Negeri juga bercadang untuk menambah penerbangan dari negara-negara lain untuk mendarat di LTAM.

Katanya, perancangan setakat ini adalah untuk membawa masuk penerbangan dari Surabaya dan Jakarta, Indonesia, selain turut merancang penerbangan terus dari China dan India ke negeri ini.


COVID-19: PM buat pengumuman khas Isnin ini- Ismail Sabri

Semasa memaklumkan perkara itu, Menteri Kanan (Kluster Keselamatan) Datuk Seri Ismail Sabri Yaakob berkata, kerajaan memandang serius dan sentiasa memantau situasi semasa trend peningkatan jangkitan yang mencatatkan empat digit bermula penghujung November 2020, sehingga rekod tertinggi kes harian COVID-19 dicatatkan semalam dengan 3,027 kes baharu.

“Kerajaan sedang memperhalusi dan menilai tindakan-tindakan yang perlu diambil segera bagi mengawal penularan jangkitan COVID-19 termasuk mempertimbangkan prosedur operasi standard lebih ketat melibatkan sektor sosial bagi mengurangkan pergerakan dan risiko COVID-19,” katanya pada sidang media perkembangan Perintah Kawalan Pergerakan Pemulihan (PKPP) di sini hari ini.

Ismail Sabri berkata kerajaan juga mendengar keluhan dan cadangan rakyat yang amat bimbang dengan peningkatan kes itu, selain sangat memahami beban tugas yang dihadapi petugas kesihatan berikutan peningkatan kes yang mendadak.

Jelasnya, ia lebih-lebih lagi ketika beberapa negeri ketika ini sedang diuji bencana banjir, dan ramai yang bimbang jika bencana itu akan menjadi satu lagi penyebab kepada penularan COVID-19 ini.


Zoo Melaka kembali bernafas

AYER KEROH 14 Jun – Zoo Melaka di sini yang sepi sejak Perintah Kawalan Pergerakan (PKP) dikuatkuasakan mulai 18 Mac lalu, kini mula menerima kunjungan orang ramai yang tidak mahu melepaskan peluang menikmati harga tiket promosi.

Zoo yang sebelum ini tidak ceria lantaran ketiadaan pengunjung, kini kembali ceria dangan suara orang ramai yang memenuhi pelbagai ruang dalam zoo.

Sejurus selepas pintu kaunter tiket dibuka jam 8.30 pagi, pengunjung tidak putus berbaris dan mematuhi Prosedur Operasi Standard (SOP) ditetapkan Majlis Keselamatan Negara (MKN) dan Kementerian Kesihatan Malaysia (KKM) semata-mata untuk menyaksikan 120 spesies haiwan.

Pengarahnya, Zanariah Khamis berkata, beliau dan kakitangan zoo amat berbesar hati menerima kunjungan orang ramai, terutama ibu bapa yang membawa anak masing-masing untuk menyaksikan pelbagai jenis haiwan.

“Sejak PKP dilaksanakan pada 18 Mac lalu hingga 9 Jun lalu, zoo ini amat sunyi tanpa suara orang ramai, terutama kanak-kanak tetapi sekarang, alhamdulillah orang ramai sudah mula memenuhi pelbagai sudut untuk menyaksikan haiwan.

“Kami berharap lebih ramai lagi pengunjung hadir di sini bukan setakat untuk menyaksikan haiwan, malah membantu memperkukuh dana zoo yang sebelum ini terjejas akibat ketiadaan pengunjung,” katanya ketika ditemui di zoo itu.

Sepanjang Perintah Kawalan Pergerakan Pemulihan (PKPP) dari 10 Jun hingga 31 Ogos depan, Zoo Melaka menawarkan harga promosi RM10 untuk dewasa dan RM5 untuk kanak-kanak, warga emas dan orang kurang upaya (OKU).

Katanya, selain mencatatkan suhu badan pengunjung, pihak pengurusan turut mengambil nombor telefon mereka, selain menyediakan sesi rehat dimulakan dari jam 12 tengah hari hingga 2 petang bagi membolehkan proses sanitasi dilakukan bagi memastikan zoo bebas daripada virus berbahaya.

Zoo berkenaan mempunyai lima harimau belang atau Harimau Malaya, seekor harimau belang putih Bengal, lima harimau kumbang dan dua singa yang setiap seekor memerlukan enam kilogram daging sehari.

Beliau berkata, ia tidak termasuk bahan makanan untuk haiwan lain seperti gajah, seladang, buaya dan seumpamanya yang turut membabitkan kos yang tinggi tetapi zoo tidak mampu menyediakan dana secukupnya akibat ketiadaan pengunjung.

Katanya, dengan pembukaan zoo berkenaan kepada pengunjung, pihak pengurusan yakin mampu memperoleh dana operasi mencukupi untuk membiayai kos makanan 650 haiwan yang bernilai RM180,000 sebulan.

Setakat ini Tabung Sumbangan Zoo Melaka yang dilancarkan pada 4 April lalu hanya berjaya mengumpulkan dana RM94,000 dan ia tidak cukup untuk membiayai kos berkenaan sepanjang penutupan zoo.

Beliau berkata, Zoo Melaka tidak mempunyai sumber lain, kecuali wang yang dikutip daripada pengunjung dan bagi operasi tahun lalu pihak pengurusan memperoleh RM8.8 juta tetapi bagi tahun ini, perolehan seumpama itu tidak mungkin berjaya dikumpulkan berikutan pandemik Covid-19.

Bagi menampung keperluan makanan semasa, zoo terpaksa mendapatkan bantuan bahan makanan daripada Lembaga Pemasaran Pertanian Persekutuan (FAMA) negeri, Jabatan Pertanian negeri, Jabatan Perlindungan Hidupan Liar dan Taman Negara (PERHILITAN) dan Jabatan Perkhidmatan Kuarantin dan Pemeriksaan Malaysia (MAQIS) Zon Selatan.

Selain itu, kos berkenaan turut ditampung pemilik Zoo Melaka, Majlis Perbandaran Hang Tuah Jaya (MPHTJ) tetapi dengan sumber kewangan terhad, katanya.


Bank Negara naikkan OPR sebanyak 25 mata asas kepada 2.50 peratus

KUALA LUMPUR, 8 September – Bank Negara Malaysia (BNM) hari ini mengumumkan kenaikan Kadar Dasar Semalaman (OPR) sebanyak 25 mata asas kepada 2.50 peratus yang merupakan kenaikan ketiga bagi tahun ini.

Menurut bank pusat itu, keputusan yang dicapai dalam mesyuarat kelima Jawatankuasa Dasar Monetari (MPC) hari ini, turut menyaksikan kadar tertinggi dan terendah koridor bagi OPR dinaikkan masing-masing kepada 2.75 peratus dan 2.25 peratus.

“Ekonomi global terus berkembang meskipun pada kadar sederhana, disebabkan oleh tekanan kos yang semakin meningkat, keadaan kewangan global yang lebih ketat serta langkah-langkah pembendungan yang ketat di China.

“Bagaimanapun, pertumbuhan global terus disokong oleh keadaan pasaran pekerja yang bertambah baik dan pembukaan semula sepenuhnya bagi kebanyakan ekonomi dan sempadan antarabangsa,” kata BNM dalam satu kenyataan pada akhir mesyuarat MPC selama dua hari yang bermula pada 7 September lepas.

Jelas bank pusat itu, tekanan inflasi kekal tinggi berikutan harga komoditi semakin meningkat dan pasaran pekerja yang ketat, meskipun keadaan rantaian bekalan global semakin bertambah baik.

“Kesannya, bank-bank pusat dijangka terus membuat pelarasan pada penetapan dasar monetari mereka bagi mengurangkan tekanan inflasi, dengan sesetengah bank pusat melakukannya pada kadar yang lebih cepat,” katanya.

“Pada masa hadapan, pertumbuhan global dijangka menghadapi cabaran daripada kesan dasar monetari yang diperketat dalam kebanyakan ekonomi serta langkah-langkah pengurusan pandemik di China.

“Prospek pertumbuhan bergantung pada risiko pertumbuhan lebih perlahan, termasuk tekanan kos yang tinggi, kemungkinan berlakunya krisis tenaga di Eropah dan keadaan pasaran kewangan yang diperketat secara mendadak,” kata BNM.

Merujuk ekonomi Malaysia, bank pusat itu berkata, peralihan ke fasa endemik dan langkah-langkah dasar telah menyumbang kepada prestasi pertumbuhan lebih kukuh pada suku kedua 2022 dengan petunjuk memaparkan pertumbuhan berterusan, disokong oleh perbelanjaan sektor swasta.

“Keadaan pasaran pekerja dan prospek pendapatan terus positif dengan pengangguran dan guna tenaga tidak penuh, terus berkurangan. Pembukaan semula sempadan antarabangsa akan meningkatkan sektor berkaitan pelancongan.

“Aktiviti dan prospek pelaburan akan disokong oleh pelaksanaan projek berbilang tahun. Bagaimanapun, permintaan luaran dijangka sederhana berikutan pertumbuhan global yang semakin perlahan.

“Pada masa hadapan, risiko pertumbuhan ekonomi dalam negara menjadi perlahan susulan daripada pertumbuhan global yang lebih lemah daripada jangkaan, konflik geopolitik yang semakin meruncing dan gangguan rantaian bekalan yang semakin teruk,” katanya.

Menurut BNM, sejak awal tahun sehingga kini, purata inflasi keseluruhan pada 2.8 peratus dan diunjur mencapai tahap tertinggi pada suku ketiga 2022 sebelum turun selepas itu, disebabkan oleh kesan asas yang semakin luput dan sejajar dengan harga komoditi global yang dijangka semakin susut.

Inflasi asas, seperti yang diukur oleh inflasi teras, dijangka berpurata lebih hampir pada tahap tinggi dalam julat unjuran 2.0-3.0 peratus pada 2022 dengan beberapa tanda wujudnya tekanan yang didorong oleh permintaan dalam keadaan kos yang tinggi.

“Kesan tekanan inflasi menjadi lebih tinggi dengan sebahagiannya akan terus dibendung oleh kawalan harga sedia ada, subsidi bahan api dan lebihan kapasiti yang masih wujud dalam ekonomi.

“Prospek inflasi bagaimanapun, terus dipengaruhi oleh langkah dasar dalam negara serta perkembangan harga komoditi global yang disebabkan terutamanya oleh konflik ketenteraan berterusan di Ukraine dan gangguan berkaitan bekalan yang berlarutan,” kata BNM.

Menurut bank pusat itu, berikutan prospek pertumbuhan ekonomi Malaysia yang positif terus kukuh, MPC mengambil keputusan untuk membuat pelarasan selanjutnya terhadap tahap akomodasi monetari.

BNM menegaskan, MPC tidak membuat sebarang ketetapan awal serta akan terus menilai keadaan yang berubah serta kesannya terhadap prospek keseluruhan inflasi dan pertumbuhan dalam negara.

“Sebarang pelarasan pada penetapan dasar monetari pada masa hadapan akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil,” kata BNM.


UMNO tekad jadi pencetus perubahan politik untuk kekal relevan, disokong rakyat – Zahid

KUALA LUMPUR, 18 Mac – UMNO bertekad untuk menjadi pencetus perubahan dalam landskap politik tanah air bagi memastikan parti itu terus relevan dan disokong rakyat termasuk generasi muda.

Berucap di hadapan kira-kira 2,600 perwakilan, Presiden UMNO Datuk Seri Dr Ahmad Zahid Hamidi berkata pencetus perubahan itu yang menuntut peralihan kepada pendekatan parti turut akan membolehkan UMNO dan Barisan Nasional (BN) kembali menjadi kerajaan dominan.

“Kita wajib menukarkan watak-watak (lama) itu kerana orang Melayu telah mula berpendidikan, terbuka pemikiran dan minda serta mengharapkan kepada UMNO dan BN untuk memerintah dan dominan semula dalam Pilihan Raya Umum Ke-15 (PRU15) akan datang dan seterusnya.

Mereka mengharapkan kita dan oleh sebab itu jika kita tidak menukar minda maka kita dianggap tidak berubah. Apabila tidak berubah, kita khuatir kita akan rebah…jadi dalam keadaan itulah saya merasakan apa sahaja yang mahu kita lakukan, kita kena fikirkan bukan diri kita sahaja tetapi fikirkan beberapa pencetus perubahan yang rakyat tunggu,” katanya pada ucapan penangguhan Perhimpunan Agung UMNO di sini hari ini.

Bagi menjamin penguasaan BN seperti mana yang dikecapi pada dua Pilihan Raya Negeri (PRN) Melaka dan Johor, beliau yang juga Pengerusi BN berkata gabungan parti itu akan mengemukakan 70 peratus muka baharu sebagai calon pada PRU15.

Ahmad Zahid turut memberi jaminan bahawa ahli parti termasuk mereka yang berumur 50 tahun ke bawah akan dipilih menjadi calon sekiranya memenuhi kriteria ‘WALI’ yang ditetapkan iaitu boleh menang (winnable), boleh diterima (acceptable), dan disukai (likeable).

“Jangan risau Ketua-Ketua Bahagian…mana-mana yang di bawah 50 tahun itu kalau termasuk dalam konsep WALI insya-Allah akan masuk. Jangan khuatir Pemuda, Puteri dan Wanita insya-Allah pasukan kami akan tentukan bahawa ketiga-tiga sayap diberikan tempat.

Saya memohon sidang perwakilan bersama-sama dengan saya untuk melihat  pencetus perubahan   walaupun bukan mudah untuk dilakukan tetapi saya yakin boleh dilakukan,” katanya dan menerima tepukan gemuruh perwakilan.

Berhubung kenyataan Perdana Menteri Datuk Seri Ismail Sabri Yaakob yang juga Naib Presiden UMNO yang akan membincangkan soal pembubaran Parlimen bagi memberi laluan kepada PRU15 bersama pucuk pimpinan, Ahmad Zahid berkata ia sekali gus menggambarkan bahawa perhimpunan parti hari ini berkemungkinan yang terakhir sebelum pilihan raya.

“Apa yang disebutkan oleh PM (Perdana Menteri) tadi, saya bukan nujum Pak Belalang tapi saya yakin bahawa dengan pengumuman itu, Insya-Allah ini mungkin perhimpunan agung UMNO yang terakhir sebelum pilihan raya dan sebagai perhimpunan yang terakhir, mari kita sama-sama berdoa kepada Allah SWT,” katanya yang kemudian memimpin bacaan doa dan diaminkan para perwakilan.

Pada perhimpunan itu, Ahmad Zahid yang juga Ahli Parlimen Bagan Datuk turut merakam penghargaan buat bekas Menteri Besar Johor Datuk Seri Hasni Mohammad yang disifatkannya berjiwa besar serta memberi banyak sumbangan kepada parti.

Perhimpunan Agung UMNO berakhir hari ini setelah berlangsung selama empat hari bermula Rabu  dengan perasmian Perhimpunan Agung Wanita, Pemuda dan Puteri disusuli perhimpunan penuh ketiga-tiga sayap keesokan hari.


Melaka anjur 64 acara menjelang TMM2024

BANDA HILIR 19 Jun – Sebanyak 64 program dan acara akan diadakan sehingga hujung tahun ini sebagai persiapan menjelang Tahun Melawat Melaka 2024 (TMM2024).

Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata, 13 daripadanya adalah acara pelancongan utama bagi merancakkan aktiviti pelancongan di Negeri Melaka.

“Antara acara utama sepanjang tahun ini adalah seperti Melaka International Muaythai pada 29-30 Julai 2023 di Banda Hilir dan Karnival Beca Melaka 2023 pada 1-2 September 2023 di Jalan Kota, Banda Hilir.

“Ia diikuti Pertandingan Memancing dan Memasak Ikan Air Tawar 2023 pada 3 September 2023 di Sungai Melaka dan Karnival Udara Antarabangsa Melaka (KUAM) 2023 pada 29 September – 3 Oktober 2023 di Lapangan Terbang Antarabangsa Melaka,” katanya.

Beliau berkata demikian pada sidang media selepas Majlis Perasmian Perarakan Perahu Naga Melaka 2023 di Dataran Persahabatan Malaysia-China, Lorong Hang Jebat di sini hari ini.


DUN Asahan: Pak Ali bersyukur terima rumah baharu

ASAHAN 8 Oktober – Pasangan warga emas yang hilang tempat berteduh selepas rumah mereka hangus dijilat api Mac lalu, bersyukur apabila menerima kunci kediaman baharu di Batu 21 3/4, Kampung Bukit Senggeh, di sini hari ini.

Ali Md Som, 84, berkata, ketika kebakaran dipercayai akibat litar pintas itu dia cuma sempat menyelamatkan al-Quran manakala keseluruhan rumah dan kelengkapan lain hangus terbakar.

“Alhamdulillah, bila dimaklumkan akan menerima rumah percuma, perasaan bimbang dan resah hilang berganti kegembiraan serta kesyukuran,” katanya ketika ditemui selepas menerima kunci kediaman baharunya yang disampaikan Ahli Dewan Undangan Negeri (Adun) Asahan Fairul Nizam Roslan.

Rumah berharga RM60,000 itu dibina menerusi konsep tanggungjawab sosial korporat (CSR) oleh Lembaga Perumahan Melaka (LPM), Tenaga Nasional Berhad (TNB), Kumpulan Melaka Berhad, Syarikat Air Melaka Berhad (SAMB).

Dia kelihatan amat teruja dan gembira selepas melangkah masuk ke dalam kediaman berkenaan yang dilengkapi tiga bilik tidur, satu bilik air dan ruang dapur yang selesa.


Tapak pasar malam Semabok bakal berwajah baharu

DUYONG 2 Disember – Sejumlah RM400,000 diperuntukkan Kementerian Perumahan Dan Kerajaan Tempatan (KPKT) bagi menjalankan kerja naik taraf tapak pasar malam Semabok.

Ahli Dewan Undangan Negeri (Adun) Duyong Mohd Noor Helmy Abdul Halem berkata, kerja naik taraf itu dijangka akan mengambil masa kira-kira empat bulan sebelum siap sepenuhya untuk dilaksanakan penganjuran program.

“Hari ini serahan tapak sudah dilakukan dan antara kerja naik taraf akan membabitkan turapan semula tapak niaga termasuk penandaan tapak, pencahayaan lampu hiasan, penyeragaman khemah penjaja serta penggunaan soket elektrik bermakna tiada lagi penggunaan generator.

Menurutnya, apabila kerja naik taraf selesai dijalankan, penganjur terutamanya perlu memainkan peranan dalam menganjurkan aktiviti jualan bagi memanfaatkan peruntukan yang sudah dibelanjakan oleh KPKT.

“Jangka masa kerja dalam tempoh empat bulan untuk siap, selepas itu penganjur kena adakan aktiviti jualan seperti ‘uptown’, pasar pagi atau medan penjaja dan yang penting mesti ada aktiviti kerana kita perlu manfaatkan belanja besar yang sudah dikeluarkan.


Kit ujian kendiri kini serendah RM4.90

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi yang gembira dengan inisiatif itu berkata kerjasama peniaga amat dihargai bagi bersama-sama membantu meringankan beban rakyat, terutama dalam usaha mengawal dan menurunkan jumlah kes COVID-19 di negara ini.

“Saya berharap lebih banyak premis akan mengambil langkah yang sama dalam waktu terdekat,” katanya dalam catatan di laman Facebook beliau sempena perasmian pembukaan cawangan ke-2,000 99 Speedmart   di Puncak Sentul, Kuala Lumpur dan Kempen Pelancaran Beli Barangan Malaysia  yang disempurnakan Nanta  hari ini.

Nanta berkata pembukaan pelbagai sektor ekonomi, pekerjaan, sekolah dan institusi pengajian menjadikan kit ujian kendiri COVID-19 keperluan bagi setiap isi rumah.

“Semestinya saya mahu kit ini dapat dibeli dengan harga mampu milik agar semua rakyat dapat melakukan sendiri ujian secara kerap,” katanya.

Kerajaan menetapkan harga runcit maksimum bagi kit berkenaan pada harga RM19.90 seunit dan harga borong RM16 seunit, berkuat kuasa 5 Sept lepas.

Kementerian Perdagangan Dalam Negeri dan Hal Ehwal Pengguna telah membenarkan 7,302 premis di seluruh negara seperti pasar raya dan kedai rangkaian untuk menjual kit ujian kendiri COVID-19 yang mendapat kelulusan Kementerian Kesihatan dan Pihak Berkuasa Peranti Perubatan (MDA) .

Sebelum ini, kit ujian kendiri COVID-19 yang menerima kelulusan bersyarat daripada MDA dijual di klinik dan premis farmasi yang terpilih sahaja. – BERNAMA


Juruteknik maut ketika selenggara lampu limpah di taman tema air popular, JKKP keluar notis

IPOH, 14 Dis – Jabatan Keselamatan dan Kesihatan Pekerjaan (JKKP) Perak mengeluarkan notis larangan meneruskan kerja penyelenggaraan di satu bahagian di taman tema air popular di sini selepas seorang juruteknik maut ketika menjalankan kerja menyelenggara lampu limpah berhampiran satu kawasan kolam mandi di situ pada Ahad.

Pengarah JKKP Supian Alias berkata siasatan pihaknya mendapati kemalangan yang berlaku kira-kira 12.45 tengah hari itu melibatkan lelaki tempatan berusia 25 tahun.

“JKKP telah menghantar sepasukan pegawai penyiasat untuk menjalankan siasatan terhadap kes kemalangan tersebut. Hasil siasatan awal yang dijalankan mendapati mangsa telah bekerja selama empat tahun sebagai seorang juruteknik di taman teman air tersebut.

“Semasa kejadian mangsa sedang menjalankan kerja menyelenggara lampu limpah berhampiran salah satu kawasan kolam mandi di taman tema air tersebut yang sering tidak berfungsi. Mangsa ditemui terjatuh ke dalam air dalam keadaan lemah dan tidak bermaya oleh rakan sekerjanya.

“Mangsa disahkan meninggal dunia di Hospital Raja Permaisuri Bainun (HRPB) pada jam 1.48 tengah hari pada hari yang sama,” katanya dalam kenyataan hari ini.

Beliau berkata susulan dari siasatan awal yang dijalankan, JKKP telah mengeluarkan arahan ‘larangan kacau ganggu’ sehingga tindakan penambahbaikan diambil majikan dan satu notis larangan meneruskan penyelenggaraan telah dikeluarkan kepada majikan kerana gagal menyediakan sistem kerja selamat bagi aktiviti kerja penyelenggaraan peralatan elektrik.

JKKP, katanya, akan mengambil tindakan perundangan ke atas pihak yang bertanggungjawab sekiranya terdapat pelanggaran di bawah peruntukan Akta Keselamatan dan Kesihatan Pekerjaan 1994.

“JKKP memandang serius setiap kemalangan melibatkan pekerja mahupun orang awam. Majikan mempunyai kawalan penuh ke atas sebarang aktiviti di tempat kerja.

“Majikan bertanggungjawab untuk mengenal pasti terlebih dahulu bahaya di tempat kerja, membuat analisis risiko dan seterusnya mengadakan kawalan risiko yang berkesan sebelum pekerja menjalankan aktiviti kerja. Ini bagi mengurangkan risiko keselamatan ke atas pekerja dan mengelakkan berlakunya kemalangan,” katanya.

Beliau berkata kejadian seumpama ini boleh dielakkan jika majikan melaksanakan penaksiran dan kawalan risiko yang komprehensif mengikut kaedah yang dinyatakan dalam Garis Panduan bagi Pengenalpastian Hazard, Penaksiran Risiko dan Kawalan Risiko (HIRARC). – BERNAMA


Penguatkuasaan, fatwa ajaran sesat ditentukan kerajaan negeri

BUKIT PALAH 23 Ogos – Jabatan Kemajuan Islam Malaysia (JAKIM) telah menetapkan garis panduan bagi mengekang penyebaran kumpulan ajaran sesat Hadi Minallah di negara ini.

Timbalan Menteri Di Jabatan Perdana Menteri (Hal Ehwal Agama), Datuk Ahmad Marzuk Shaary berkata, bagaimanapun segala tindakan penguatkuasaan dan fatwa ditentukan oleh pihak berkuasa jabatan agama negeri masing-masing.

“Kita sudah kenal pasti ajaran ini dan menteri agama telah keluarkan kenyataan, soal fatwakan atau lebih lanjut kita serahkan kepada pihak berkuasa di negeri masing-masing terutamanya negeri yang ada gerakan ajaran tu.

“Cuma Setakat ini dalam pengawasan, kita telah gunakan segala peruntukan undang-undang yang ada bagi mengekang penyebaran ajaran tersebut, sebenarnya garis panduan dan ciri ajaran sesat sudah ada cuma langkah seterusnya untuk fatwakan ajaran itu.

“Setakat ini Negeri Selangor, Kedah (Langkawi ), Johor sudah ada yang dikenakan tindakan, mungkin akan ada pendakwaan terhadap mereka yang terlibat ajaran ini,” katanya.

Beliau berkata demikian pada sidang media selepas selepas Seminar Penghayatan Nilai-Nilai Islam Penjawat Awam Peringkat Negeri Melaka Tahun 2022 di Auditorium Masjid Al-Azim di sini, hari ini.

Majlis tersebut dirasmikan Timbalan Pengerusi Majlis Agama Islam Melaka (MAIM) Datuk Wira Md Rawi Mahmud mewakili Ketua Menteri, Datuk Seri Utama Sulaiman Md Ali.

“Kita masih belum ada data yang lengkap berapa ramai terlibat, bagaimanapun kita sentiasa memantau pergerakan mereka ini agar tidak terus terkeluar daripada ajaran syariat Islam.


Maritim Malaysia tunjuk kemahiran menembak

SUNGAI UDANG 15 September – Sebagai sebuah badan penguat kuasa diamanakah menjaga perairan negara, kemahiran mengedalikan senjata kecil seperti pistol dalam kalangan pegawai dan anggotanya amat diberikan penekanan oleh Agensi Penguatkuasaan Maritim Malaysia (Maritim Malaysia).

Berikutan itu Ibu Pejabat Maritim Malaysia Melaka dan Negeri Sembilan, menganjurkan Program Latihan Menembak Senjata Api Kecil Siri 1/2022 yang berlangsung di Lapang Sasar Akademi Latihan Rela Malaysia (ALARM) Sungai Udang, di sini, semalam.

Timbalan Pengarah Logistik Maritim Malaysia Melaka dan Negeri Sembilan, Leftenan Komander Maritim Shikh Mohd Faizul Izahab berkata, latihan itu secara keseluruhan membabitkan 49 pegawai dan anggota selain wakil media.

“Program ini adalah acara tahunan yang dirancang dalam usaha memastikan setiap pegawai dan anggota Maritim Malaysia khusus mereka yang melaksanakan operasi penguatkuasaan di laut, bukan setakat mahir malah mampu mengendalikan senjata api kecil dengan baik.

“Menerusi program ini juga setiap peserta didedahkan mengenai tatacara pengendalian senjata api kecil dengan cara yang selamat. Penekanan juga diberikan berhubung aspek keselamatan di lapang sasar sepanjang latihan menembak ini berlangsung,” katanya ketika ditemui pada program itu.

Shikh Mohd Faizul berkata, setiap peserta diuji dengan kemahiran menembak sasaran pada jarak 15 dan 20 meter menggunakan sejata api kecil jenis Glock 19, HK dan CZ

“Selain itu peserta turut diuji menerusi acara menembak piring yang memerlukan kecekapan mengendalikan senjata api yang baik. Alhamdulillah kami berjaya melaksanakan latihan menembak kali dengan dengan jayanya,” katanya.

Bagi memastikan latihan berjalan dengan lancar tanpa sebarang kejadian tidak diingini, pegawai tapak tembak bertugas memberikan penerangan mengenai aspek keselamatan dan tatacara pengedalian senjata kecil yang perlu diamalkan oleh setiap peserta yang terlibat.


Pelancongan Melaka bangkit

KESAN kerosakan industri pelancongan Melaka akibat pandemik COVID-19 sangat besar.
Jika tahun lalu saja kehadiran pelancong menurun melebihi 70 peratus, tahun ini bagaimana pula?

Seperti kata Exco Pelancongan, Warisan dan Kebudayaan negeri, Datuk Muhammad Jailani Khamis, penggiat pelancongan Melaka sudah melakukan persiapan rapi untuk beroperasi semula Oktober
nanti.

Difahamkan setiap pengiat industri yang telah lengkap dos vaksin akan diberikan sijil pengesahan dan wajib memaparkan kain rentang bahawa kesemua pekerja mereka telah lengkap vaksin.

Baguslah. Sekarang rakyat memerhati setiap tindakan kerajaan dan agensi berkaitan. Jangan biarkan mereka dapat ‘peluru’ untuk ‘hentam’ atas isu tidak sewajarnya.

Bagi Mat, walaupun tidak diketahui berapa ramai individu yang lengkap menerima vaksin belum terima sijil berkenaan, tindakan menangani isu itu mesti disegerakan.

Sekarang makin mudah nak guna, buka saja MySejahtera terpampang maklumat penting termasuk status vaksinasi selain ada butang ‘check in’ dan ‘chec out’, berbeza dengan sebelum ini.

Khamis lalu misalnya, dilaporkan polis menumpaskan sindiket penyeludupan dan pengedaran dadah terbesar setakat tahun ini babitkan Pulau Pinang, Kedah dan Perak.

Seramai 11 lelaki ditahan dan pelbagai jenis dadah bernilai RM34.1 juta dirampas dalam serbuan di tiga negeri itu awal bulan ini.


Pengedar kit perubatan farmasi rugi RM200,000 diperdaya tawaran ‘Datuk Seri’

KUALA LUMPUR, 16 Mac – Seorang lelaki mengalami kerugian dianggarkan bernilai RM294,850 selepas ditipu sindiket tawaran Darjah Kebesaran membawa gelaran ‘Datuk Seri’ pada Selasa lepas.

Ketua Jabatan Siasatan Jenayah Komersial Kuala Lumpur ACP Mohd Mahidisham Ishak berkata mangsa yang juga seorang pengedar kit perubatan farmasi berusia 33 tahun, sebelum itu ditawarkan darjah berkenaan pada 1 Dis tahun lepas oleh seorang suspek lelaki tempatan.

Bagaimanapun, beliau berkata suspek menetapkan syarat bahawa mangsa perlu mendermakan wang sebanyak RM300,000 kepada pihak istana bagi mendapatkan darjah kebesaran tersebut.

“Sejak 14 hingga 31 Jan lepas, mangsa telah membuat bayaran tunai RM200,000 serta pindahan wang sebanyak RM94,850 ke dalam akaun suspek.

“Selepas membuat bayaran, mangsa diberikan dokumen Watikah Penganugerahan Darjah Kebesaran, dua keping kad Ahli Setia Diraja dan dua unit logo/emblem kereta Darjah Kebesaran milik sebuah negeri,” katanya dalam kenyataan hari ini.

Susulan itu, beliau berkata polis menahan dua suspek wanita dan seorang lelaki tempatan berusia lingkungan 29 hingga 39 tahun pada 10 hingga 14 Mac lepas.

“Kesemua suspek ditahan beserta rampasan dokumen Pengurniaan Darjah Kebesaran dan seorang daripada suspek mengaku bergelar ‘Datuk Seri’. Bagaimanapun, semakan polis dengan Bahagian Istiadat dan Pengurusan Majlis Rasmi mengesahkan (suspek) tiada dalam senarai rekod,” katanya.

Menurutnya, kes berkenaan disiasat di bawah Seksyen 420 Kanun Keseksaan kerana menipu, Seksyen 15(1)(b) Akta Kesalahan yang berhubung dengan Anugerah 2017 kerana meminta, menerima memberi dan sebagainya, suapan bagi anugerah.

Beliau berkata untuk mengelakkan menjadi mangsa penipuan tawaran Darjah Kebesaran, polis menasihatkan orang ramai membuat semakan penerima Darjah Kebesaran Bintang dan Pingat secara dalam talian melalui istiadat.gov.my.

Mohd Mahidisham berkata sebarang jenayah atau kegiatan yang mencurigakan, orang ramai boleh menghubungi Hotline Polis Kuala Lumpur di talian 03-21460584/0585 atau mana-mana balai polis berhampiran.


COVID-19: Semua negeri kecuali Perlis catat kes baharu, 375 kes dilaporkan hari ini

KUALA LUMPUR 8 Okt. – Semua negeri dan Wilayah Persekutuan kecuali Perlis  mencatatkan kes baharu COVID-19 hari ini menjadikan jumlah kes baharu sebanyak 375 kes, selain kemunculan lima kluster baharu, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham berkata daripada jumlah itu, 371 merupakan penularan tempatan dan empat lagi merupakan kes import, dengan kes tertinggi dicatatkan di Sabah sebanyak 271 kes.

“Daripada 371 kes penularan tempatan, 342 kes melibatkan warganegara dan 29 kes lagi bukan warganegara manakala kesemua kes import melibatkan bukan warganegara yang mengembara dari India (dua kes) dan Belgium (dua kes),” katanya dalam sidang akhbar harian beliau yang disiarkan melalui Facebook  berhubung situasi COVID-19 di sini, hari ini.

Sementara itu, terdapat 18 kes yang telah pulih menjadikan jumlah kumulatif kes yang telah pulih sepenuhnya adalah 10,519 kes atau 73.21 peratus daripada jumlah keseluruhan kes.


Mesej fitnah, hina istana dan pemimpin, boleh gugat kestabilan negara-Zahidi

KUALA LUMPUR 3 Ogos – Mesej fitnah dan tidak sahih terutama berunsur menghina pihak istana dan pemimpin yang boleh mengganggu gugat kestabilan negara hendaklah dihentikan, tegas Timbalan Menteri Komunikasi dan Multimedia Datuk Zahidi Zainul Abidin.

“Ada WhatsApp dan Facebook menghina raja… benda-benda ini kita harap kalau boleh kita tak nak ambil tindakan. Di luar negara, kebanyakan negara kalau hina pemimpin atau istana, contohnya di United Kingdom, dia ‘block’ sebulan… Whatsapp, Facebook dan sebagainya.

“Di Malaysia ini kita terbuka, tetapi janganlah atas sikap terbuka kerajaan ini maka diambil kesempatan. Sebab negara kita hadapi krisis ekonomi… kesedihan rakyat, ekonomi, orang tak boleh bekerja. Kalaulah kita terus mencipta masalah, ketidakstabilan maka kita terpaksa ambil tindakan,” katanya.

Beliau berkata demikian selepas menerima memorandum sokongan terhadap Perdana Menteri Tan Sri Muhyiddin Yassin daripada 15 badan bukan kerajaan (NGO) di sini, hari ini.

Dalam perkembangan sama, Zahidi mengesahkan bahawa surat didakwa daripada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah kepada perdana menteri berkenaan Ordinan Darurat yang tular di media sosial sejak Jumaat lalu adalah palsu.

“Tidak betul…yang surat pertama itu sah bahawa Yang di-Pertuan Agong dukacita, tapi surat selepas itu ada yang tidak betul dan ditambah-tambah… Sudah ada laporan polis yang dibuat.

“Ada Ahli Parlimen yang mengeluarkan dokumen palsu, kita ada bukti tetapi kita tidak mahu ambil tindakan tapi kalau nak cabar kerajaan, maka kita terpaksa ambil tindakan. Kita boleh ambil tindakan bawah Akta Komunikasi dan Multimedia 1998,” katanya.

Ketua Penerangan Srikandi Bersatu Mastura Mohamad yang membuat laporan polis di Balai Polis Presint 7 di Putrajaya menyifatkan penularan surat itu sebagai tindakan yang amat tidak bertanggungjawab kerana boleh menimbulkan keresahan dalam kalangan rakyat berkaitan hubungan antara pihak istana dan kerajaan.


Waspada hujan lebat di kebanyakan negeri semenanjung

KUALA LUMPUR, 21 Nov. – Jabatan Meteorologi Malaysia (MetMalaysia) hari ini mengeluarkan amaran cuaca waspada peringkat kuning dengan hujan lebat dijangka berlaku di Perlis, Kedah, Pulau Pinang, Perak, Selangor, Kuala Lumpur, Putrajaya, Negeri Sembilan, Melaka dan Johor (Tangkak, Segamat & Muar) sehingga Isnin ini (23 Nov).

Ketua Pengarah MetMalaysia Jailan Simon berkata hujan lebat juga dijangka berlaku di Kelantan (Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh & Kuala Krai); dan Terengganu (Besut, Setiu, Kuala Nerus, Hulu Terengganu, Kuala Terengganu & Marang) bermula esok (22 Nov) hingga Isnin (23 Nov) ini.

“Angin kencang barat laut dan timur laut berkelajuan 40 hingga 50 km/jam dengan ombak mencapai 3.5-meter dijangka bertiup di perairan negeri Perlis, Kedah, Pulau Pinang, Perak, Selangor, Kelantan dan Terengganu dalam tempoh itu.

“Kejadian ini boleh mendatangkan risiko limpahan air laut di pesisir pantai dan muara sungai kawasan terbabit,” katanya dalam satu kenyataan.- BERNAMA


Skuter elektrik tempatan dilancar, Malaysia ke arah neutral karbon menjelang 2050

KUALA LUMPUR, 9 Dis – Pelancaran skuter elektrik buatan tempatan yang dikuasakan oleh bateri berstruktur nano membuktikan komitmen Kementerian Sains, Teknologi dan Inovasi (MOSTI) dalam memastikan hasrat menjadikan Malaysia sebuah negara neutral karbon menjelang 2050 tercapai.

Menterinya Datuk Seri Dr Adham Baba berkata kementeriannya percaya pelancaran motosikal diberi nama Eclimo ES-11 itu dapat membantu usaha negara menyertai industri kenderaan elektrik (EV) yang bernilai berbilion ringgit untuk membantu memulihkan ekonomi negara pasca pandemik COVID-19.

Bagi tujuan itu, beliau berkata syarikat perkhidmatan penghantaran makanan atau barangan runcit diminta tampil dengan kenderaan yang mengguna pakai sistem pemantauan bateri berstruktur nano yang memberi manfaat kepada alam sekitar.

“Jadi saya berharap kenderaan seperti motosikal dengan sistem pemantauan bateri berstruktur nano ini diguna pakai secara meluas di Malaysia kelak, dan bagi mencapainya kita harus menggembleng tenaga bersama,” katanya semasa melancarkan motosikal elektrik itu yang dibangunkan MOSTI bersama NanoMalaysia Berhad dan Eclimo Sdn Bhd di sini hari ini.

Penggunaan kenderaan EV adalah sejajar dengan matlamat negara untuk mengurangkan intensiti pelepasan gas rumah kaca (GHG) kepada Keluaran Dalam Negara Kasar (KDNK) sebanyak 45 peratus menjelang 2030 seperti yang ditekankan dalam Rancangan Malaysia Ke-12 (RMK-12).

Menurut Dr Adham, kenderaan tersebut mampu ditunggang hingga 100km dengan kelajuan maksimum 100 kilometer per jam (kmj) dan kos perbelanjaan dikatakan hanya separuh daripada motosikal petrol konvensional yang dijangka berpotensi memberikan impak besar terhadap pasaran.

Apa yang menarik perhatian, beliau berkata Eclimo ES-11 turut menyediakan sistem mengecas palam tiga pin yang menyelesaikan masalah yang sering dihadapi oleh pengguna kenderaan EV iaitu kekurangan infrastruktur dan stesen mengecas.

“Selain itu, keistimewaan penggunaan bateri berstruktur nano itu adalah ia boleh mengawasi keadaan bateri dengan menghantar peringatan apabila voltan bateri berkurangan dan turut menyediakan sistem penjejakan dan pemagaran geo yang boleh dikawal menggunakan aplikasi mudah alih,” katanya.

Beliau berkata sel bateri ion litium berasaskan nano itu mempunyai kitaran hayat sebanyak 1,000 kali cas selain sistem tersebut menjimatkan hingga tujuh kilogram pelepasan karbon dioksida untuk setiap 100 kilometer perjalanan.

Sementara itu, Ketua Pegawai Eksekutif NanoMalaysia Dr Rezal Khairi Ahmad berkata produk motosikal itu telah melalui ujian berskala komersial bagi memenuhi penggunaan serta keadaan lasak termasuk bagi perkhidmatan penghantaran makanan, barangan runcit, produk perubatan dan farmaseutikal serta bungkusan e-dagang selain digunakan sebagai mod pengangkutan.

Beliau berkata ketika ini 58 unit Eclimo ES-11 dibina dengan 41 daripadanya disewakan melalui model perniagaan sewa di Lembah Klang, Pulau Pinang dan Johor.

“Malah perancangan juga sedang dijalankan untuk menyediakan ES-11 sebagai mod pengangkutan dalam bandar kepada umum melalui proses sewaan seperti sistem aplikasi Beam dan Tryke yang membolehkan pengguna menyewa skuter ini menerusi aplikasi,” katanya.

Rezal berkata pelancaran skuter elektrik itu bertepatan pada masanya berikutan semasa pembentangan  Bajet 2022 baru-baru ini, kerajaan komited menyokong industri EV dengan mengecualikan duti import, duti eksais dan cukai jualan bagi semua kenderaan EV di samping turut memberi pelepasan cukai pendapatan sehingga RM2,500 bagi kos pembelian, pemasangan, penyewaan, kemudahan sewa beli serta bayaran melanggan kemudahan mengecas EV. – BERNAMA


Persetubuhan luar tabii dengan kambing betina, warga emas dipenjara 6 tahun

Hakim Nurul Mardhiah Mohammed Redza menjatuhkan hukuman itu ke atas Shaari Hasan, 60, selepas beliau menukar pengakuan kepada bersalah ketika sebutan kes hari ini.

Sebelum menjatuhkan hukuman itu, hakim berkenaan menyoal punca kematian kambing berkenaan dan Timbalan Pendakwa Raya Khairunnisa Noor Harun menyatakan ia adalah disebabkan kegagalan paru-paru.

Dalam prosiding itu, tertuduh juga mengesahkan barang kes termasuk gambar kambing, pakaian miliknya yang dirampas semasa kejadian iaitu sehelai baju T berwarna hijau dan seluar panjang berwarna coklat, yang ditunjukkan kepadanya oleh jurubahasa mahkamah.

Lelaki itu didakwa melakukan perbuatan itu di belakang sebuah rumah di Kampung Sungai Buaya, Rawang di sini pada 1.33 tengah hari, 27 Julai lalu, mengikut Seksyen 377 Kanun Keseksaan yang membawa hukuman penjara maksimum 20 tahun dan denda atau sebat, jika sabit kesalahan.

Terdahulu peguam Muizzudin Schanni Feizal Maurice Feizal memohon mahkamah mengenakan hukuman penjara dari tarikh tangkap, dengan alasan tertuduh menyesal dengan perbuatannya selain hukuman berpatutan terhadap tertuduh.

“Tertuduh merupakan warga emas dan tinggal sebatang kara, memandangkan seksyen ini memperuntukkan hukuman sebat, mohon hukuman itu (sebat) tidak dikenakan berikutan tertuduh merupakan seorang warga emas,” kata peguam itu.

Menurut fakta kes, kejadian itu disedari seorang wanita berusia 45 tahun yang terdengar bunyi mengembek dari kandang kambing yang terletak di belakang rumahnya.

Wanita berkenaan yang pergi ke kandang kambing itu mendapati, seorang lelaki yang dikenalinya berada dalam keadaan separuh bogel, bangun dari sebelah kambing milik wanita tersebut.

Selepas menyedari kehadiran wanita terbabit, suspek telah melarikan diri dan hasil pemeriksaan mendapati, kambing betina yang menjadi mangsa lelaki itu telah mati. – BERNAMA


Beri kelonggaran, cuti kepada pekerja keluar mengundi jika PRU15 jatuh hari bekerja – Saravanan

TAPAH, 16 Okt – Majikan perlu memberikan kelonggaran atau cuti kepada pekerja jika hari pengundian Pilihan Raya Umum Ke-15 (PRU15) jatuh pada hari bekerja, kata Menteri Sumber Manusia Datuk Seri M Saravanan.

Beliau berkata ini kerana adalah menjadi hak setiap warganegara Malaysia berumur 18 tahun ke atas untuk keluar mengundi dan menunaikan kewajipan mereka.

“Majikan perlu akur pada arahan kerajaan. Mereka perlu benarkan pekerja keluar mengundi. Sama ada dengan cuti peristiwa, cuti ganti atau cuti beberapa jam,” katanya selepas menyampaikan sumbangan Deepavali di sini hari ini.

Suruhanjaya Pilihan Raya (SPR) akan mengadakan mesyuarat pada 20 Okt ini bagi memuktamadkan tarikh penamaan calon dan pengundian selepas Perdana Menteri Datuk Seri Ismail Sabri Yaakob mengumumkan pembubaran Parlimen pada 10 Okt.


Kes pukul di sekolah: 13 pelajar Tingkatan 4 ditahan

ALOR SETAR, 28 April – Polis menahan seramai 13 pelajar tingkatan empat sebuah Sekolah Menengah Kebangsaan (SMK) di Langkawi hari ini bagi membantu siasatan berhubung kes seorang pelajar lelaki dipukul beberapa pelajar lain yang tular menerusi satu rakaman video.

Ketua Polis Daerah Langkawi ACP Shariman Ashari berkata seramai 12 pelajar ditahan pada 12.30 tengah hari tadi manakala seorang lagi ditahan pukul 3 petang.

“Daripada jumlah kesemua pelajar yang ditahan, lima daripada mereka merupakan rakan sekelas kepada mangsa manakala baki yang lain dari kelas berasingan. Rakaman percakapan sedang diambil bagi membantu siasatan,” katanya dalam satu kenyataan hari ini.

Terdahulu, media melaporkan polis menerima satu laporan berkaitan kes seorang pelajar lelaki berumur 16 tahun yang dipukul beberapa pelajar lain dalam satu rakaman video berdurasi 25 saat.

Kejadian yang berlaku pada 9 pagi semalam itu dipercayai akibat perselisihan faham antara mangsa dengan pelajar lain yang mangsa kemudiannya membuat laporan polis berhubung kejadian itu pagi tadi. – BERNAMA


Keputusan permohonan rayuan ke universiti awam pada Selasa

KUALA LUMPUR, 22 Okt – Keputusan permohonan rayuan kemasukan ke Universiti Awam (UA) bagi Program Pengajian Lepasan Sijil Tinggi Persekolahan Malaysia (STPM)/Setaraf Sesi Akademik 2022/2023 boleh disemak mulai Selasa ini (25 Okt).

Jabatan Pendidikan Tinggi, Kementerian Pengajian Tinggi dalam kenyataan hari ini memaklumkan calon boleh menyemak keputusan mulai 12 tengah hari pada 25 Okt hingga 5 petang pada 30 Okt di https://jpt.utm.my, http://jpt.uum.edu.my, https://jpt.unimas.my, http://jpt.ums.edu.my dan http://jpt.umt.edu.my.

Keputusan rayuan juga boleh disemak melalui Aplikasi Mobile UPU Pocket menerusi telefon pintar dengan pengesahan setuju terima tawaran dan surat tawaran boleh dicetak mulai 26 hingga 30 Okt di laman web rasmi UA.

“Surat tawaran rasmi akan dikeluarkan oleh UA kepada yang berjaya dan boleh dicetak mulai 26 Okt setelah calon membuat pengesahan setuju terima tawaran dalam tempoh yang dinyatakan.


Vaksin COVID-19 diluluskan NPRA, Rakyat tidak perlu khuatir- Muhyiddin

KANGAR 5 Mac. – Rakyat tidak perlu khuatir mengenai apa juga jenama vaksin COVID-19 yang akan digunakan dalam program imunisasi di negara ini kerana semuanya sudah diluluskan oleh Bahagian Regulatori Farmasi Negara (NPRA), kata Tan Sri Muhyiddin Yassin.

Perdana Menteri berkata semua vaksin yang diuji untuk Program Imunisasi COVID-19 Kebangsaan (PICK) itu sudah disahkan selamat dan berkesan oleh badan berkenaan.

“Ini semua (vaksin) yang dah dipakai dah diluluskan dan saya yakin bila (suntikan) dilaksanakan dengan teratur dan tersusun oleh jawatankuasa pengurusan vaksinasi yang dah kita jalankan sekarang, ia akan beri banyak kelebihan.

“Maknanya kalau (kes) COVID-19 turun sebab dah ramai menerima suntikan (vaksin), antara kesannya ialah ekonomi akan cepat dipulihkan dan beri faedah kepada rakyat sebab ada pekerjaan, pendapatan, perniagaan berjalan seperti biasa,” katanya kepada pemberita selepas melawat Pusat Pemberian Vaksinasi (PPV) Negeri Perlis, di Klinik Kesihatan Kampung Gial, dekat sini, hari ini.

Sehubungan itu, beliau menyeru semua rakyat agar tidak melengahkan pendaftaran di aplikasi MySejahtera untuk mendapatkan suntikan vaksin walaupun terpaksa menunggu giliran dalam tempoh yang lama.

“Ini penting bagi negara kerana kita mahu supaya di peringkat awal ini, sekurangnya 60 peratus rakyat dah suntik vaksin untuk kita capai imuniti kelompok, tapi sasaran kita nak sampai 80 peratus penduduk divaksin.

“Kalau dah divaksin mungkin akan dapat kemudahan perjalanan, kalau dah selesai suntik boleh la pergi mana-mana…untuk perjalanan ke luar negara pun mungkin akan diminta rekod vaksinasi,” kata Muhyiddin.

Mengenai permohonan Persatuan Farmasi Malaysia (MPS) supaya ahli farmasi menjadi sebahagian penerima vaksin dalam Fasa Satu PICK, beliau berkata perkara itu boleh dirujuk kepada Kementerian Sains, Teknologi dan Inovasi (MOSTI) serta Kementerian Kesihatan Malaysia (KKM).

“Ada yang menuntut suntikan lebih awal sebab kedudukan mereka berhadapan dengan masyarakat dan ancaman atau dianggap sebagai frontliner (petugas barisan hadapan)… Apa-apa pun semua mereka akan dapat, kena sabar juga, akan sampai masa,” katanya.


DUN Kuala Linggi: Misi indahkan pantai

KUALA LINGGI 2 Jun – Usaha untuk mengindahkan dan membersihkan pesisir pantai dalam kawasan Dewan Undangan Negeri (DUN) Kuala Linggi menerusi aktiviti gotong-royong akan dijalankan secara berterusan.

Ahli Dewan Undangan Negeri (ADUN) Kuala Linggi Rosli Abdullah berkata, usaha itu adalah hasil inisiatif Ketua Setiausaha, Kementerian Alam Sekitar dan Air (KASA) Datuk Seri Dr Zaini Ujang.

Beliau berkata, terbaru aktiviti gotong-royong dijalankan dijalankan di Kampung Pantai, pada 30 Mei lalu yang membabitkan penduduk tempatan dan wakil agensi seperti Jabatan Pengairan dan Saliran (JPS) serta Suruhanjaya Perkhidmatan Air Negara (SPAN).

“Bukan setakat mengindahkan pantai, usaha ini dilihat mampu mendidik penduduk tempatan mengenai kepentingan menjaga kebersihan khususnya apabila membabitkan sumber air iaitu sungai dan laut.

“Jika pantai sudah bersih dan indah penduduk tempatan yang akan menikmati faedahnya, semuanya adalah untuk mereka sendiri bagi tempoh jangka masa panjang,” katanya ketika dihubungi.

Beliau berkata, satu lagi program sama akan dianjurkan hujung bulan ini di lokasi akan ditentukan kelak dan dijangka membabitkan penyertaan lebih ramai penduduk tempatan.


Pertahan hak bersuara, namun ada batas – Fahmi Fadzil

KUALA LUMPUR, 8 Dis – Menteri Komunikasi dan Digital Fahmi Fadzil menegaskan bahawa beliau akan mempertahankan hak bersuara untuk rakyat negara ini, namun ia haruslah berdasarkan undang-undang sedia ada.

“Kita tetapkan batas, saya sendiri sebagai seorang ahli politik, Ahli Parlimen dan sekarang Menteri, memang mempertahan hak bersuara, tapi bila kita teliti undang-undang termasuk undang-undang lain seperti Akta Komunikasi dan Multimedia, memang ada batas-batas di mana sekiranya dilakukan juga (kesalahan) ada tindakan undang-undang.

“Biarlah apa kita sebut itu berasas dan boleh dipertahankan di mahkamah,” katanya dalam sidang media selepas menghadiri taklimat dan membuat lawatan di Angkasapuri, Jabatan Penyiaran Malaysia hari ini. Turut hadir Ketua Setiausaha Kementerian Komunikasi dan Digital Datuk Seri Mohammad Mentek.

Sehubungan itu Fahmi berkata antara fokus kementeriannya kali ini ialah menjalin kerjasama erat antara Suruhanjaya Komunikasi dan Multimedia dan penyedia platform media sosial, dalam memastikan hasrat kerajaan untuk menjaga hak bersuara, namun pada masa sama memastikan batas undang-undang sentiasa diawasi dan dipatuhi.

Sementara itu beliau yakin isu pembangunan Angkasapuri Kota Media, akan daapt diselesaikan segera dan dijangka siap suku pertama atau awal suku kedua 2023.

Bagi isu melibatkan projek sakit membabitkan bangunan RTM Langkawi dan RTM Bintulu, Fahmi yakin ia akan dapat diselesaikan secepat mungkin, menerusi pertemuan yang akan diatur dengan Jabatan Kerja Raya (JKR) dalam masa terdekat.

“Ini melibatkan duit rakyat. Saya kurang suka sekiranya ada projek sakit dan saya percaya ini akan dapat kita tangani dengan baik,” katanya.

Fahmi berkata fokus beliau sebagai menteri ketika ini ialah memastikan Jabatan Penyiaran bersedia untuk masa hadapan, selain meminta jabatan itu meneliti usaha bagi menambah baik dan memperkasa kandungan media tradisional serta platform dalam talian, bagi memastikan mesej kerajaan dapat disampaikan dengan lebih baik.

Beliau berkata sebagai lidah rasmi Kerajaan Perpaduan, Jabatan Penyiaran juga perlu mengangkat isu-isu dibawa atau penyelesaian diusahakan Jemaah Menteri dan kerajaan, terutama dalam isu kos sara hidup dan urus tadbir yang baik, selain aspek pengurangan pembaziran atau ketirisan.

Ditanya berhubung buli siber, Fahmi berkata ia merupakan isu yang serius serta memberi impak kepada kesihatan mental, di mana kementeriannya akan melihat keperluan untuk melihat semula undang-undang sedia ada.

“Jadi saya mahu tidak lama lagi untuk kemungkinan melihat kepada undang-undang sedia ada, dan mungkin, sebarang kekurangan yang ada, dan melihat apa yang kementerian ini boleh lakukan bagi memastikan persekitaran terutamanya dalam talian menjadi lebih kondusif,” katanya.


Banjir: ATM sedia gerak 16,612 anggota, kenal pasti 5,496 lokasi hotspot

KUANTAN, 18 Okt – Angkatan Tentera Malaysia (ATM) sedia mengatur gerak sejumlah 16,612 anggotanya termasuk 782 pegawai sebaik sahaja banjir berlaku terutama ke 5,496 lokasi ‘hotspot’ yang dikenal pasti di seluruh negara.

Menteri Kanan Pertahanan Datuk Seri Hishammuddin Tun Hussein berkata ia melibatkan pegawai dan anggota di semua negeri dengan 4,301 daripada mereka akan bertindak sebagai pasukan responder pertama bagi melaksanakan kerja menyelamat serta memindahkan mangsa ke pusat pemindahan sementara (PPS) secepat mungkin.

“Jumlah atur gerak anggota serta aset ATM ke seluruh negara adalah fleksibel dan ATM mempunyai keupayaan tinggi untuk menambah bilangan anggota serta aset pada bila-bila masa sekiranya diperlukan selari dengan arahan Majlis Keselamatan Negara,” katanya.

Hishammuddin berkata demikian pada sidang media selepas menyerahkan aset banjir kepada Kerajaan Negeri Pahang yang diwakili Menteri Besar Datuk Seri Wan Rosdy Wan Ismail di Pangkalan Udara Kuantan di sini hari ini.

Hishammuddin berkata Panglima Angkatan Tentera Jeneral Tan Sri Affendi Buang dan panglima perkhidmatan telah diarah memastikan kesiapsiagaan anggota ATM berada di tahap tertinggi, terutama di negeri berisiko banjir, sejak September lepas.

Beliau juga berkata penglibatan ATM menerusi Operasi Murni antara lain akan merangkumi kesediaan pasukan perubatan ATM untuk melaksanakan bantuan perubatan di PPS dan membuka hospital medan di lokasi memerlukan.

Operasi itu turut melibatkan koordinasi bantuan pesawat ATM dan melaksanakan operasi menghantar barang keperluan ke PPS serta kawasan terputus hubungan sebelum diteruskan pasca banjir seperti melakukan kerja pembersihan dan baik pulih.

“Secara keseluruhannya, ATM cukup bersedia dan berada di tahap kesiapsiagaan tertinggi untuk menghadapi bencana banjir termasuk semasa Pilihan Raya Umum Ke-15 dan orang ramai diminta mematuhi setiap arahan pihak berkuasa, jika banjir berlaku,” katanya.


500 Jalur Gemilang hiasi Felda Hutan Percha

MACHAP JAYA 23 Ogos – Lebih 500 Jalur Gemilang digunakan untuk menghias pintu gerbang dan sekitar jalan masuk utama ke Felda Hutan Percha, bersempena bulan kemerdekaan kali ini.

Pengerusi Jawatankuasa Pembangunan dan Keselamatan Kampung (JPKK) Felda Hutan Percha, Nizam Baharom berkata, usaha itu dilakukan secara gotong-royong oleh penduduk felda terbabit.

Katanya, perkara itu adalah sebahagian usaha menyemarakkan lagi semangat cintakan negara, sekali gus menyuntik semangat untuk menyambut kemerdekaan ke-65 31 Ogos nanti.

“Setiap tahun kita sambut hari kemerdekaan negara dan setiap tahun juga kita akan adakan kelainan dengan perhiasan berbeza menggunakan Jalur Gemilang.

“Tahun ini antara yang menarik adalah hiasan Jalur Gemilang yang digunakan pada tugu, lorong atau blok rumah pemimpin selepas pintu gerbang,” katanya kepada Melaka Hari Ini.

“Kita harap, selepas dua tahun pergerakan terbatas akibat pandemik COVID-19, kemerdekaan pada tahun ini akan memberi makna kepada semua warga Machap Jaya,” katanya.


Keluarga Malaysia perlu bertekad pulihkan negara daripada COVID-19

KUALA LUMPUR 30 Ogos – Keluarga Malaysia perlu membulat tekad untuk memulihkan negara daripada COVID-19 tanpa mengira batasan agama bangsa dan kaum.

Perdana Menteri Datuk Seri Ismail Sabri Yaakob berkata, musuh paling utama itu perlu terus diperangi agar membolehkan Malaysia membuka semula jalan pemulihan ekonomi negara dalam norma baharu.

“Sempena sambutan kemerdekaan ke-64 marilah kita membulat tekad memulihkan negara kerana cabaran serentak iaitu wabak penyakit dan kegawatan ekonomi yang menggugat kestabilan politik negara kita dan di seluruh dunia belum pernah ditempuhi pemimpin dan kerajaan sebelum ini.

“Saya ingin menyeru kepada Keluarga Malaysia agar segeralah mendapatkan vaksin sebagai salah satu ikhtiar pemulihan negara yang telah terbukti memberi impak positif terutamanya dalam usaha memerangi wabak ini,” katanya.

Ismail Sabri berharap hasil kerjasama rakyat Malaysia kali ini diharapkan merupakan tahun terakhir negara meraikan kemerdekaan dalam situasi berperang dengan pandemik COVID-19.

Dalam pada itu, beliau berkata, perjuangan menuntut kemerdekaan selepas Perang Dunia Kedua telah menyatukan seluruh kepimpinan tanpa mengira garis politik dalam menolak gagasan Malayan Union.


Kes saman selesai, DAP mohon maaf kepada Rahim Thamby Chik

KUALA LUMPUR, 5 Dis – Kes saman fitnah Tan Sri Abdul Rahim Thamby Chik terhadap Khoo Poay Tiong dan DAP selesai, apabila Penolong Setiausaha Organisasi Kebangsaan DAP dan parti itu hari ini memohon maaf kepada bekas Ketua Menteri Melaka berhubung penerbitan beberapa artikel mengaitkannya dengan pelbagai skandal.

Khoo yang turut mewakili DAP membacakan kenyataan permohonan maaf di hadapan Pesuruhjaya Kehakiman Mahkamah Tinggi Dr John Lee Kien How @ Mohammad Johan Lee berkata artikel-artikel tersebut adalah tidak berasas serta tidak benar dan adalah fitnah terhadap Abdul Rahim dan keluarganya.

“Kami dengan ini memohon maaf dan menyatakan kekesalan kami atas sebarang kesusahan dan penghinaan kepada Tan Sri Abdul Rahim Thamby Chik dan keluarganya akibat daripada penerbitan artikel-artikel tersebut.

“Kami telah memadamkan artikel-artikel itu dan berjanji tidak akan menerbitkan sebarang artikel yang mengandungi alegasi-alegasi ini (dakwaan) atau serupa terhadap Tan Sri Abdul Rahim Thamby Chik,” katanya.

Selain Khoo, Abdul Rahim turut menamakan Pengerusi Kebangsaan DAP Tan Kok Wai, Timbalan Pengerusi Kebangsaan DAP Gobind Singh Deo dan Setiausaha Agung DAP Lim Guan Eng ketika itu, sebagai defendan kedua hingga keempat yang disaman sebagai pemegang jawatan dalam parti.

Pada 17 Sept 2020, Abdul Rahim mendakwa pada 16 Dis 2018, Khoo yang juga Ahli Parlimen Kota Melaka ketika itu, telah menulis, menerbit atau menyebabkan untuk diterbitkan artikel-artikel mengandungi perkataan fitnah yang mengaitkan beliau di laman Facebook milik defendan pertama (Khoo), laman sesawang DAP www.dapmalaysia.org dan portal berita www.thestar.com.my.


Permintaan produk minyak domestik catat peningkatan semula- Mustapa

KUALA LUMPUR 2 Jun – Permintaan ke atas produk minyak domestik telah mencatatkan peningkatan semula selaras dengan usaha-usaha pemulihan aktiviti ekonomi yang berterusan di Malaysia kecuali sektor penerbangan, kata Menteri di Jabatan Perdana Menteri (Ekonomi), Datuk Seri Mustapa Mohamed.

Beliau berkata jika dibandingkan Perintah Kawalan Pergerakan (PKP) 1.0 (18 Mac hingga 3 Mei, 2020) dengan PKP 3.0 (12 Mei hingga 7 Jun, 2021), pembukaan beberapa subsektor ekonomi juga telah memainkan peranan dalam membawa kepada peningkatan dalam permintaan minyak.

“Pelaksanaan program vaksin secara agresif telah membantu proses pemulihan aktiviti ekonomi di beberapa negara. Ini secara tidak langsung meningkatkan keyakinan pengguna dan sekali gus memacu semula permintaan minyak,” katanya dalam satu kenyataan hari ini.

Mustapa berkata jumlah keseluruhan permintaan minyak mentah dunia dijangka meningkat kepada 94 juta tong sehari pada suku kedua 2021 berbanding dengan 83 juta tong sehari bagi tempoh yang sama tahun lalu.

“Secara purata, harga minyak mentah Brent bagi tempoh Januari sehingga Mei 2021 mencatat US$63 (US$1= RM4.13) setong berbanding US$40 bagi tempoh yang sama tahun lepas,” katanya.

Sementara itu, beliau berkata Malaysia menyambut baik keputusan yang dibuat oleh Pertubuhan Negara-negara Pengeksport Petroleum dan Bukan-Pertubuhan Negara-negara Pengeksport Petroleum (OPEC+), iaitu meningkatkan pengeluaran sebanyak dua juta tong minyak mentah sehari (mb/d) secara beransur-ansur pada kadar yang sesuai mengikut keadaan pasaran.

Malaysia juga menyambut baik keputusan OPEC +, iaitu memantau asas pasaran minyak bagi memastikan proses untuk mengimbangi dan menstabilkan pasaran minyak global dapat dicapai, katanya.

“Saya telah mengetuai delegasi Malaysia menghadiri Mesyuarat ke-17 peringkat Menteri Negara-Negara Pengeksport Petroleum (OPEC) dan Bukan-OPEC (juga dikenali sebagai Mesyuarat OPEC+) yang diadakan secara maya pada 1 Jun, 2021,” kata Mustapa.


47 lagi Tabika, Taska mula dibina tahun ini

TABOH NANING 23 Jun – Kerajaan akan membina 47 buah Taman Bimbingan Kanak-Kanak (Tabika) dan Taman Asuhan Kanak-Kanak (Taska) di seluruh negara tahun ini kecuali Pahang dan Pulau Pinang.

Timbalan Menteri Pembangunan Luar Bandar 1, Datuk Seri Abdul Rahman Mohamad berkata, kementerian memperuntukkan sebanyak RM21.9 juta bagi membina kemudahan pendidikan itu.

“Kemudahan itu dijangka siap sepenuhnya dalam tempoh dua tahun, sekali gus memenuhi permintaan pendidikan awal kanak-kanak di bandar dan pinggir bandar.

“Pelaksanaan projek berjalan dengan baik dan kontraktor juga sedang dilantik,” katanya pada sidang media selepas Majlis Penyampaian Sijil Kursus Pendidikan Awal Kanak-Kanak (SPAK) 2022 di Dewan Puncak Ilmu, Kem Permata Resort, Ayer Paabas, di sini hari ini.

Sementara itu katanya kerajaan tahun ini sedang membangunkan akses internet ke Tabika di negara ini dalam usaha melahirkan generasi bijak digital.

Katanya, 700 Tabika dan Taska akan dibekalkan dengan akses internet dengan sekurang-kurangnya 50 peratus premis akan dilengkapi kemudahan itu menjelang 2030.

“Perkara itu dijalankan secara berperingkat bermula tahun ini dengan pemasangan kemudahan jalur lebar (Wifi), pemberian komputer riba dan televisyen pintar,” katanya.

Terdahulu, Abdul Rahman menyampaikan sijil kepada 349 peserta dari Melaka, Kuala Lumpur, Pulau Pinang, Pahang dan Terengganu berjaya melengkapkan kursus SPAK.


Kadar dividen 2021 LTAT sebanyak 4.1 peratus – PM

Perdana Menteri Datuk Seri Ismail Sabri Yaakob ketika mengumumkannya hari ini berkata ia merupakan kadar tertinggi sejak pentadbiran negara bertukar tangan pada 2018.

“Insya-Allah dengan kepimpinan Datuk Seri Hishammuddin, tahun depan (2022) akan lebih tinggi lagi dividen,” katanya ketika merasmikan Rumah Keluarga Malaysia Angkatan Tentera di Kem Segamat di sini , hari ini.

Sementara itu, Ismail Sabri berkata proses transformasi bagi pindaan Akta Tabung Angkatan Tentera (Akta TAT 101) yang bermula sejak 2019 melibatkan pindaan kepada dua perkara.

“Pertama, memberikan fleksibiliti agar pencarum tentera boleh memilih untuk meningkatkan kadar caruman syer pekerja atau individu lebih daripada 10 peratus, manakala yang kedua membenarkan pencarum memilih untuk terus menabung dengan LTAT walaupun sudah tamat perkhidmatan.

…seperti yang tuan-tuan tahu ketika ini sesiapa sahaja yang bersara daripada Angkatan Tentera perlu mengeluarkan keseluruhan wang caruman mereka di dalam caruman LTAT. Melalui pindaan ini ada dua perkara, nak keluar terus keseluruhan wang simpanan tersebut atau untuk meneruskan mencarum,” katanya.

Menurut Perdana Menteri, fleksibiliti untuk membenarkan pencarum mengekalkan tabungan di dalam LTAT walaupun selepas berpencen akan memberikan mereka peluang untuk terus menikmati hasil dividen.

Mengulas mengenai Rumah Keluarga Malaysia Angkatan Tentera Kem Segamat, beliau berkata ia mula dibina pada 24 April 2018 dengan kos sebanyak RM147.7 juta merangkumi 305 unit pelbagai kelas untuk kemudahan keluarga pegawai dan anggota pasukan Rejimen Keempat Artileri Diraja (RAD).

Perdana Menteri berkata Kementerian Pertahanan turut meluluskan pembinaan Fasa 2 Kem Segamat yang akan dilengkapi lebih banyak kemudahan termasuk pusat perubatan ATM, pejabat latih, bangunan guna sama seperti Wisma Bintara dan Wisma Perwira, kompleks logistik serta kompleks kenderaan. – BERNAMA


Polis nafi saman individu tidak pakai sarung tangan- Acryl Sani

KUALA LUMPUR, 21 Jan. – Tidak ada individu yang disaman kerana tidak memakai sarung tangan dalam penguatkuasaan prosedur operasi standard (SOP) bagi mencegah penularan wabak COVID-19 seperti yang tular di media sosial semalam.

Timbalan Ketua Polis Negara Datuk Seri Acryl Sani Abdullah Sani berkata setakat ini juga tidak ada peraturan yang mewajibkan pemakaian sarung tangan dalam SOP seperti yang ditetapkan oleh Majlis Keselamatan Negara (MKN).

“Sekiranya ada sebarang kekeliruan timbul bolehlah merujuk kepada Pegawai Bertugas Pusat Kawalan Malaysia Bukit Aman untuk pengesahan,” katanya kepada Bernama hari ini.

Acryl Sani berkata pemakaian sarung tangan tidak wajib tetapi PDRM menggalakkan pemakaiannya bagi membolehkan usaha mencegah pandemik itu dapat dilakukan dengan lebih berkesan.

Semalam, tular di laman sosial Ketua Polis Daerah Putrajaya ACP Mohd Fadzil Ali melaksanakan operasi penguatkuasaan SOP mencegah COVID-19 di daerah berkenaan dengan turut dipaparkan seorang pekerja wanita sebuah premis dikenakan saman ketika operasi itu.

Media hari ini melaporkan pekerja pasar raya di Presint 8, Putrajaya itu disaman bukan kerana tidak memakai sarung tangan tetapi kerana tidak mematuhi SOP lain.


Kanak-kanak perempuan cedera jatuh dari tingkat empat

Ketua Bomba Zon Langkawi Mohd Fadzlullah Mohd Noor berkata pihaknya menerima panggilan daripada orang awam mengenai kejadian itu pada pukul 8.23 pagi.

“Sebaik anggota tiba di lokasi, didapati mangsa seorang kanak-kanak perempuan telah terjatuh dari tingkat empat bangunan. Anggota bertugas terus memberi rawatan awal kepada mangsa.

“Mangsa mengalami kecederaan di bahagian kepala dan kemudian dibawa ke Hospital Langkawi dengan ambulans,” katanya dalam kenyataan di sini hari ini.

Sementara itu, Ketua Polis Daerah Langkawi ACP Shariman Ashari berkata ketika kejadian bapa mangsa mendakwa dia dan keluarga sedang tidur dan hanya menyedari kejadian itu selepas dimaklumkan oleh seorang pengawal keselamatan.


2 juta penduduk luar bandar daftar sebagai penerima vaksin

DUNGUN 31 Mac – Kira-kira dua juta penduduk di kawasan luar bandar telah mendaftar dalam Program Imunisasi COVID-19 Kebangsaan, kata Timbalan Menteri l Pembangunan Luar Bandar Datuk Seri Abdul Rahman Mohamad.

Bagaimanapun beliau berkata, jumlah itu hanya mewakili satu pertiga daripada penduduk luar bandar dan pihaknya sedang berusaha memastikan baki dua pertiga lagi penduduk yang layak, mendaftar sebagai penerima suntikan vaksin.

“Sebanyak 191 Pusat Komuniti Desa di seluruh negara kini berperanan membantu penduduk di luar bandar mendaftar sebagai penerima vaksin COVID-19. Senarai nama yang didaftarkan itu kami akan hantar kepada Kementerian Kesihatan untuk tindakan seterusnya.

“Kami telah minta agensi-agensi di bawah kementerian seperti Risda (Pihak Berkuasa Kemajuan Pekebun Kecil Perusahaan Getah), Felcra (Lembaga Penyatuan dan Pemulihan Tanah Persekutuan) dan Kemas (Jabatan Kemajuan Masyarakat) untuk membantu penduduk luar bandar mendaftar, kerana kami faham ada dalam kalangan mereka mengalami masalah seperti ketiadaan gajet atau internet untuk mendaftar melalui MySejahtera,” katanya.

Beliau berkata demikian kepada pemberita selepas Majlis Anugerah Perkhidmatan Cemerlang (APC) 2020 Lembaga Kemajuan Terengganu Tengah (Ketengah), di Balai Orang Ramai Bandar Al Muktafi Billah Shah, di sini hari ini.

Dalam pada itu Abdul Rahman turut menyeru pelbagai pihak, termasuk pertubuhan bukan kerajaan (NGO) untuk turun ke kawasan luar bandar, bagi bersama-sama membantu kerajaan mendapatkan lebih ramai penduduk mendaftar sebagai penerima vaksin COVID-19.

Dalam perkembangan lain Abdul Rahman berkata Muzium Perlombongan Bukit Besi di sini, yang menempatkan pelbagai koleksi barangan dan artifak berkaitan aktiviti perlombongan bijih besi di bandar Bukit Besi pada suatu ketika dahulu, akan dibuka kepada orang ramai Jun ini.

“Pengunjung akan dikenakan bayaran pada kadar perpatutan untuk masuk ke muzium itu, kerana kami perlu tanggung kos penyelenggaraan, pemilihan artifak dan sebagainya,” katanya.


KPWKM siasat kes penderaan bayi di Teluk Intan dan Gelugor – Rina

KOTA BHARU, 17 Mac – Kementerian Pembangunan Wanita, Keluarga dan Masyarakat (KPWKM) sedang melakukan siasatan terhadap dua kes penderaaan bayi yang berlaku di Teluk Intan, Perak dan Gelugor, Pulau Pinang, baru-baru ini.

Menterinya Datuk Seri Rina Mohd Harun berkata dua kes yang tular di media sosial itu, membabitkan penderaan seorang ibu terhadap anak kandungnya dan seorang pengasuh terhadap anak asuhannya dan kementerian memandang serius kejadian itu.

Katanya, siasatan lanjut akan dilakukan terhadap kedua-dua kes berkenaan termasuk pihaknya akan mempertimbangkan sama ada untuk memberi khidmat kaunseling terhadap pelaku.

“Kita akan menjalankan siasatan terhadap kes tersebut untuk melihat sejauh mana status kes berkenaan sama ada perlu diberi kaunseling atau pun tidak memandangkan kes berbeza antara satu sama lain.

“Pihak kami memandang serius terhadap isu penderaan terutamanya membabitkan bayi mahupun kanak-kanak. Siasatan terperinci akan dilakukan dan diberikan perhatian segera,” katanya kepada pemberita selepas Majlis Penyerahan Tajaan Tenaga Nasional Berhad (TNB) berjumlah RM1.5 juta kepada Yayasan Kebajikan Negara (YKN) Malaysia di sini, hari ini.

Tajaan itu bagi penubuhan Better Brighter Anjung Kasih YKN-TNB Hospital Raja Perempuan Zainab II (HRPZ II) yang turut dihadiri Menteri Tenaga dan Sumber Asli Datuk Seri Takiyuddin Hassan dan Pengarah HRPZ II Datuk Dr Selasawati Ghazali.

Media sebelum ini melaporkan seorang wanita ditahan kerana dipercayai mendera hingga menyebabkan kematian bayi perempuannya berusia setahun 11 bulan di Teluk Intan dalam kejadian pada 9 Mac lepas.

Ketua Polis Daerah Hilir Perak Asisten Komisioner Ahmad Adnan Basri berkata wanita berusia 33 tahun itu menyerah diri di Balai Polis Teluk Intan pada 5 petang, hari sama.

Selain itu, turut tular di media sosial yang memaparkan seorang pengasuh wanita berusia 50-an yang menampar bahagian muka secara bertalu-talu terhadap seorang bayi selain badan dan tangannya juga dihentak ke lantai dalam kejadian di flat Taman Utama, Gelugor.

Ciapan di Twitter @cocoandbrownie sejak Selasa lepas itu mendapat lebih 40,000 tontonan sekali gus membangkitkan kemarahan pengguna media sosial terhadap pengasuh itu.- BERNAMA


Hidangan Melaka pikat selera delegasi ASEAN

DUYONG 16 Jun – Pelbagai gelagat mencuit hati dapat disaksikan selepas 19 pelawat asing yang juga delegasi mengikuti Bengkel Kelestarian Pembungkusan Makanan Warisan ASEAN dan Pengkomersilan Untuk Pasaran Dunia dijamu hidangan tradisional Negeri Melaka.

Pengarah Bahagian Warisan Tidak Ketara Jabatan Warisan Negara, Dr. Eyo Leng Yan berkata, bengkel itu membabitkan peserta mewakili sembilan negara ASEAN seperti Kemboja, Myanmar, Thailand, Vietnam, Filipina, Brunei dan Singapura.

“Pada hari terakhir bengkel, kita sediakan makanan tradisi Melayu seperti Asam Pedas, kobis masak lemak, ayam goreng berempah, cencalok dan sambal belacan.

Beliau berkata, demikian ketika ditemui selepas Program Demonstrasi Makanan Warisan di Balai Adat Perkampungan Hang Tuah, di sini, semalam yang turut dihadiri Pensyarah Fakulti Sains dan Teknologi Makanan, Universiti Putra Malaysia (UPM) Prof. Dr. Muhammad Shahrim Karim.

Katanya, peserta mula mengikuti bengkel selama tiga hari bermula 13 Jun di Kuala Lumpur dan dibawa ke Melaka bagi tujuan lawatan serta menikmati santapan Sajian Silam Makan Beradat orang Melayu yang diuruskan oleh Institut Warisan Melaka (INSWA).

“Kita beri peserta pendedahan untuk merasa semua makanan tradisi ini, sambil menjamu selesa mereka dihiburkan dengan tarian kebudayaan dan muzik Melayu artis INSWA,” katanya.